**Tanmenetjavaslat**

**Fenyődi Andrea – Pénzesné Börzsei Anita**

**Az én világom 1. (AP-011801)**

**című erkölcstankönyvhöz**

**Bevezetés**

Az elsős és másodikos tankönyv 3+3 bontásban dolgozza fel a kerettantervi első évfolyampár hat nagy témakörét. Tehát első évben az *Én magam, Én és a társaim*, *Én és közvetlen közösségeim*, a második évben az *Én és tágabb közösségeim, Én és a környezetem, Én és a mindenség* témákat járja körül. (A kerettanterv ez utóbbi kettőt összevonja, de a tankönyvünk két fejezetbe teszi.) Ennek az az oka, hogy az óraszámokat, valamint a résztémák változatossága miatt hasznosabb lehet, ha egy nagy témakörre 8-10 óra jut, így mélyebben ismerhetjük azt meg, több gyakorlati feladatot végezhetünk, és a témazáró foglalkozásokból elég egy évben három vagy négy.

Az elsős tankönyv fejlesztési célja a gyerekek ismerkedése a világgal, elsősorban saját már meglévő tapasztalatainak felidézése, értelmezése. Mint a tantárgy bevezető szakasza, ez az év arra is jó, hogy a tanulók megszokják ezt munkaformát és tanulási szemléletet: az egymás felé fordulást, az ő véleményük fontosságát, az önreflexiót, az együttműködés hatékony módjait. Ezért nem csak a tanító előzetes tervezésétől függ az órák menete, hanem a gyerekek reakciójától, érdeklődésétől függően menet közben is változhat. Direkt információközlés nincs a tankönyvben, ám a beszélgetés során, ha és amennyire szükséges, a tanító tehet hozzá információt, mivel sokszor az (elő)ítélet forrása a kevés információ.

Nagyon fontos szempont, hogy az erkölcstannál a tanító lehetőleg ne fejezze ki az értékítéletét, legfeljebb a beszélgetés legvégén, jelezve, hogy az ő véleménye egy a sok közül. Ezzel is vitába szállhatnak a gyerekek. Miért szükséges ez? A gyerekek úgy érkeznek az iskolába, hogy sok mindent nem tudnak, és majd ott tanítják meg őket a tanítók, tananyagok. Ezzel szemben az erkölcsi ítélet már kisgyermekkortól alakul, tehát ezzel kell foglalkoznunk, és azzal, hogy a gyermek hall egy másik, tanítói ítéletet, nem fogja tudni megváltoztatni a sajátját, de valamilyen formában beépítheti abba. Ez hosszú folyamat lesz, akár több év alatt észrevehető az erkölcsi gondolkodásnak a fejlődése: a helyzetek sokoldalú vizsgálata, a saját ítélet mérlegelése.

A tankönyvben 2-3 oldalas leckék szerepelnek, tehát egy-egy kerettantervi résztémát több lecke vesz át. Ez segítheti egy tanóra tervezését, de nem szabad, hogy beszorítsa a tanítót úgy, hogy az összes leckének minden feladatát el akarja végezni. Az erkölcstan tanítási koncepciójának a *rugalmasság*, a tanulókhoz való alkalmazkodás az egyik alapja. Tankönyvünk ezért a módszertani eszközök és tevékenységek széles palettáját kínálja – elsősorban a tanító munkáját segítendő, hogy az adott tanítási helyzetben a véleménye szerint legalkalmasabb, a csoportnak leginkább megfelelő módszert válassza. Ezek: ráhangoló játékok, versek, esetelemzések – irodalmi szemelvények, képregények vagy valós tapasztalatok feldolgozása megbeszéléssel –, egyéni véleményalkotás írásban vagy képi kiegészítőkkel, véleményalkotás és -egyeztetés beszélgetés és vita segítségével, asszociációs feladatok – képek, versek alapján – a nem tudatos és affektív tényezők, valamint személyes tapasztalatok előhívására, dramatizálás, szituációs játékok, alkotómunka, ismeretszerzés, kommunikációs technikák megismerése.

A leckék felépítése – amely egyben óratervezési javaslat is – egy sémára épül: **ráhangoló feladat – témabemutatás – témafeldolgozás – levezetés**, illetve lehetnek egész **projektórák**. A ráhangolás célja, hogy könnyed formában előhívjuk a gyerekek gondolatait, érzéseit, “megmozdítsuk a tudását” a témával kapcsolatban. Erre leginkább játékokat, képeket, verseket alkalmazunk. Témabemutatás történhet képek, szituációk, irodalmi szövegek (mesék, regényrészletek) segítségével, a feldolgozás legfontosabb eszköze a megbeszélés – a későbbiekben vita –, a szituációs játékok, dramatizálás, és igen sok az egyéni alkotás, rajzolás, színezés vagy közös kézműves tevékenység. A módszerek maguk is fejlesztik mind az önismeretet, mind a társak ismeretét és az együttműködést. Egyre többször javasoljuk a páros és a csoportos munkát, feltehetőleg hamar megszokják a gyerekek, és szívesen dolgoznak így.

A elsős könyv **szövegeit** felolvasásra, tanítói bemutatásra szánjuk. Egyrészt terjedelmi okok miatt, és azért, hogy a kis első-másodikosok energiája ne magára az olvasás technikájára fordítódjon, hanem csak a figyelemre, megértésre és memóriára. Másrészt a közös mesehallgatás bensőségesebb hangulatot teremt, továbbviszi a szóbeli közlés érdekességét, változatosságát, miközben a belső képek ugyanúgy formálódnak, mint olvasás közben. A teljes irodalmi szövegek nem a tankönyvben, hanem a kézikönyvben szerepelnek. A szövegek értelmezését csak a legszükségesebb mértékben javasoljuk – nem az olvasásórán megszokott módon –, koncentráljunk inkább a bennük foglalt eseményekre. A szövegekkel a tanító szabadon bánhat, rövidítheti, egyszerűsítheti a szükséges mértékben, az osztály igényeinek, tudásának megfelelően. Célunk volt az is, hogy minél több klasszikus és kortárs szerző műve jelenjen meg, különösen a kortárs gyermekverseket ajánljuk. Reméljük, hogy az erkölcstan ilyen megközelítése az olvasást is jobban megkedvelteti, segíti, hogy érdekes, elgondolkodtató tartalmakkal ismerkedjenek a gyerekek.

Nagy számban szerepelnek a könyvben **alkotó** feladatok, hol egyéni, önkifejező céllal, hol a közös munka megtapasztalása céljával.

A grafikai szervezők a tanító tájékoztatását szolgálják: rózsaszín feladatszám jelöli a témára hangoló feladatokat, zöld a szövegfeldolgozást, sárga a témafeldolgozó egyéb feladatokat és lila a kreatív szakaszt. A feladatszámok mellett lévő piktogram a tanulói tevékenységfajtát jelöli, bár van olyan feladat, amihez többféle tevékenység tartozik, itt a legfontosabbat jelöli a piktogram.

Tanmenetjavaslatunk végén mellékletben találhatók a **játékok leírásai** és a tankönyvben nem megadott **szövegek**.

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak\*****Értékek** | **A fejlesztés céljai** | **Irodalom** | **Egyéb javaslatok a témakörhöz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
| **1. óra** | **Év eleji bevezető, a tanulók megismerkedése a tantárggyal, ismétlés, közösségfejlesztő játékok** |
|  | **I. Ilyen vagyok** |
| **2. óra** | **1. Ki vagyok én**A gyermek személyisége, az önazonosság, a másik embertől való megkülönböztetés megközelítése életkori sajátosságuknak megfelelően. | Irodalmi szöveg – beszélgetés a saját névhez, becenévhez való viszonyulásról.Bemutatkozás gyakorlása.Óvodai jel felidézése, új jel választása játékos feladatok segítségével. | név, családnév, keresztnév,becenév, becenéven szólítani, megszólítás,jel, megkülönböztetés | Legyenek tisztában a saját név, családnév, keresztnév fogalmával.Tudják, hogy milyen dolgok, tárgyak, tevékenységek segítik őket abban, hogy önmagukat önálló, egyedi és aktív személyként éljék meg.  | Fésüs Éva: Csupafül 22 meséje – részlet | Megszólítás, bemutatkozást segítő játékok.Rajzos feladat: kedvenc, tárgy, játék lerajzolása, saját jel választása,névjegykártya készítése. |
| önismeret, énkép, önazonosság, önbizalom,család, társak, összetartozás érzése |
| **3. óra** | **2. Megérkezés a családba**Születés körülményei, anya–gyermek kapcsolat, családi kapcsolatok, a családtagokhoz fűződő érzelmi kötelék. Szeretetkapcsolat. | Képek és irodalmi alkotás (vers) alapján asszociációs játék az anya-gyermek kapcsolatról.Irodalmi alkotás (mese) – beszélgetés a születésről, a családba érkezésről, a szülői gondoskodásról.Csecsemőkori vagy kisgyermekkori fotó felhasználásával beszélgetés saját gyerekkori élményekről. | születés, várakozás, szeretet, születésnap,csecsemő, anya, apa, testvérek | A gyermek ismerkedjen meg családba érkezésének, születésének körülményeivel. Beszélgetéseken keresztül a családtagokhoz fűződő szeretetkapcsolat felidézése, erősítése. | Fecske Csaba: Hol voltamSzámadó Ernő: Aranylencse – részlet | Rajzos feladat: születésnapi torta színezése, gyertyák rajzolása.Kézműves tevékenység: dióbölcső készítése. |
| önelfogadás, családhoz tartozás, önismeret, önazonosság |

**\*** A Felmerülő fogalmak nem megtanítandó fogalmak, hanem a beszélgetések során nagy valószínűséggel előkerülő és magyarázatot igénylő szavak, vagy olyan szavak amelyek egyéni értelmezéseiről érdemes beszélni.

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****Értékek** | **A fejlesztés céljai** | **Irodalom** | **Egyéb javaslatok a témakörhöz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
| **4. óra** | **3. Mit tudok magamról?**A születéstől a kisiskoláskorig eltelt időszak eseményeinek feldolgozása érzelmi viszonyulások tükrében. | Irodalmi alkotás (mese) – beszélgetés az önazonosság kérdéséről, önismeretről.Képsor feldolgozása: életkori szakaszok és az azokhoz fűződő kompetenciák. | gondoskodás, segítség, tulajdonságok, életszakaszok, tanulás, változás, élet, cél, feladat | Gondolják végig az életszakaszokat a születéstől a kisiskoláskorig. Ismerjék születésük, családba érkezésük körülményeit. Gondolják végig, mit tanultak meg csecsemő- és óvodáskorban, miben változtak mire iskolába kerültek.  | Christl Vogl: Magocska | Játékos bemutatkozás – Füllentős.Előzetes gyűjtőmunka: csecsemőkori fotó.Rajzos feladat: „Legfontosabb eseménye eddigi életemnek”. |
| önismeret, énkép, család, szeretet, bizalom, összetartozás |
| **5-6. óra** | **4. Önismeret**Helyes énkép, önismeret,önértékelés, önelfogadás alakulása. | Irodalmi alkotás (vers) – beszélgetés arról, milyennek látják magukat. Rajz vagy saját családi fotó felhasználásával önmaguk elhelyezése a családban, kihez hasonlítanak és miben.Irodalmi szöveg (mese) – saját értékeik megláttatása, felismertetése. | jó–rossz, szép–csúnya, hasonlóság–különbség, megismerés, elfogadás, elégedetlenség, irigylés, önmagam | Ismerjék meg minél jobban önmagukat. Legyenek tisztában értékeikkel. Próbálják meg elfogadni magukat.Alakuljon énképük, önismeretük. | Bartos Erika: TükörRené Guillot: Szivárványos mese | Előzetes gyűjtőmunka: családi fotó.Rajzos feladat: önarckép készítése.Csoportos alkotás tenyérlenyomatokból. |
| énkép, önismeret, önértékelés, elfogadás, megértés, türelem, család |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****Értékek** | **A fejlesztés céljai** | **Irodalom** | **Egyéb javaslatok a témakörhöz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
| **7. óra** | **5. Érzelmeim**Az érzelmek kifejezésének módjai. Érzelmek megélése.Különböző eseményekre adott érzelmi reakciók. | Képek segítségével beszélgetés az örömről, szomorúságról, saját érzelmekről.Irodalmi alkotások (mese, vers) – beszélgetés a különböző helyzetekben adható érzelmi válaszreakciókról. | érzelmek, mimika, öröm, bánat, szomorúság, boldogság, ijedtség, bátorság, szorongás, szégyen, félelem, akarat, társak | Ismerjék fel, hogy érzelmeink a bennünket ért külső eseményekre adott testi-lelki válaszreakciók.Képesek legyenek kifejezni érzelmeiket. Társaik által mimikával érzékeltetett érzelmeket képesek legyenek felismerni. Gondolkodjanak el, milyen válaszreakciók adhatók érzelmileg egy-egy szituációban. | Anatole France: A bátorságIjjas Tamás: Repülőtér | Mimikai játék –Mutasd az arcod!Rajzos feladat: örömöt okozó, vidám rajz készítése.Alkotás: barátságkarkötő fonása |
| bizalom, önbizalom, hit, biztonságra törekvés, örömszerzés, segítségnyújtás |
| **8-9. óra** | **6. Nehéz helyzetek**A gyerekek számára problémát okozó helyzetek megismerése.Nehéz helyzetekben hozott döntéseik vizsgálata a következmények ismeretében. | Irodalmi alkotás (verses mese) – konkrét helyzetben döntési lehetőségekről való beszélgetés.Dramatizálással, a szereplők helyzetébe való beleéléssel a problémahelyzet többféle megoldása.Útkereső játék.Saját élmények megfogalmazása, közös beszélgetés. | döntés, döntési helyzet, viselkedés, probléma, konfliktus, következmény, lelkiismeret, lelkiismeret-furdalás, megbánás, jóvátétel, bocsánatkérés, megbocsátás, támasz, kérés, akarat, megoldás, megkönnyebülés | Tudatosítsák, hogy minden ember életében vannak nehéz helyzetek. Gondolják végig tapasztalataik alapján, döntéseik az egyes helyzetekben milyen következményekkel jártak. Keressenek többféle probléma-megoldó kulcsot egy- egy helyzetben. | Móricz Zsigmond: Kecskéék és a farkas | Fonallabirintus–játék.Rajzos feladat: a füzetben útkereső tervezése saját ötlet alapján. |
| család, barátok, barátság, figyelem, egymásra figyelés, alkalmazkodás, tolerancia, felelősség, segítség, segítségnyújtás, szófogadás |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****\_\_\_\_\_\_\_\_\_\_\_\_\_\_\_\_\_\_****Értékek** | **A fejlesztés céljai** | **Irodalom** | **Egyéb javaslatok a témakörhöz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
| **10. óra** | **7. Kedvenc helyeim**A gyerekek életterei az egészen tág környezetből kiindulva eljutva az otthoni helyekig.A különböző életterekhez, helyekhez fűződő élmények, érzelmek. | Irodalmi alkotások (történet, vers) – beszélgetés különféle helyekről és azokhoz fűződő élményeikről és érzelmeikről.Tágabb és szűkebb környezetet ábrázoló képek közül választás érzelmi viszonyulás szerint és erről folytatott beszélgetés.Az otthon általuk használt helyek bemutatása (szoba, tanulóhely, játszóhely) | falu, város, lakóhely, élmény, környezet, szülőföld, család, otthon, szoba, játszóhely, tanulóhely | A gyerekek ismerjék meg közvetlen lakóhelyüket, környezetüket. Gondolják végig, milyen helyeken érzik jól magukat, és hol nem. Gondolják végig, vajon mi okozza a különböző helyekhez fűződő különféle érzelmeiket.Érzékeljék a tágabb környezethez fűződő érzelmek és az otthonhoz kapcsolódó érzelmek közötti különbséget. | Nagy B. András: Kiskirályháza – részletErdős Virág: Négyeshatos | Nagyi háza teremfogócska.Rajzos feladat: otthoni játszóhely ábrázolása.Alkotó tevékenység.: Csoportmunkában makett készítés álmaik gyerekszobájáról. |
| önismeret, kötődés, biztonság, érzelmi viszonyulás, hazaszeretet |

| **11. óra** | **8. Kedvenc játékaim**A játék, mint a gyermekek fő tevékenységi formája.A játék, mint az érzelmek egyik kifejezési módja.Kedvenc játéktevékenységek, játékok és ezekkel kapcsolatos érzelmi kapcsolat. | Gyerekjátékok megfigyelése képeken, beszélgetés arról, vajon melyiket hogyan kell használni.(+Korábban használatos játékok tárgyi bemutatása, megfigyeltetése, kipróbálása.)Irodalmi alkotás (vers) meghallgatása, ehhez kapcsolódó beszélgetés saját játékaikról, azok bemutatása, lerajzolása.Játékkészítés csoportmunkában. | játék, gyerekkor, alkotás, közös tevékenység, munkamegosztás, csoport, szerep, szerepjáték, kreativitás | A játék mint tevékenység fölött érzett örömforrás.Gondolják végig kedvenc tevékenységformáikat, melyek a játékkal kapcsolatosak. Meséljenek kedvenc játékaikról, azokhoz fűződő élményeikről, érzelmeikről.Éljék át a csoporthoz kapcsolható játéktevékenységek okozta örömet.Alkotás és játék összekapcsolása. | Kiss Ottó: Új | Rajzos feladat: kedvenc játék bemutatása ábrázolással.Alkotó tevékenység: közös játékkészítés társakkal. Közös játék. |
| --- | --- | --- | --- | --- | --- | --- |
| öröm, szeretet, érzelmi kötődés, érzelmi viszonyulás, felelősség, emlék, élmény |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****\_\_\_\_\_\_\_\_\_\_\_\_\_\_\_\_\_\_****Értékek** | **A fejlesztés céljai** | **Irodalom** | **Egyéb javaslatok a témakörhöz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
| **12. óra** | **9. Testi épségem**Egészségmegőrzés, testünk épségének megőrzése. Testi épségünket veszélyeztető helyzetek megbeszélése.Segélyhívás megismertetése, tudatosítása. | Kép – beszélgetés közlekedési veszélyhelyzetekről, szabályokról.Irodalmi alkotás (mese) –balesethelyzetek, a családban esetlegesen előfordult ilyen esetek és azokban megélt szerepük.Kép – beszélgetés a beteglátogatásról. Gyakorlás szituációs játék, bábozás segítségével. | egészség, betegség, baleset, baleset megelőzés, segélykérés, veszélyérzet, veszély, figyelem, közlekedés, beteglátogatás | Gondolják végig milyen helyzetek lehetnek veszélyesek testi épségünkre. Gondolják át mit tehetnek azért, hogy az ilyen helyzetek elkerülhetők legyenek.Ismerjék meg és tudják, hogy baleset vagy egyéb baj esetén hogyan kell szakszerűen segítséget hívni. Gyakorolják, mit tehetnek egy beteglátogatás során, hogyan segíthetnek beteg ismerőseiknek, barátaiknak. | Imre István: Közlekedj okosan 1. – részlet Fésűs Éva: Ötven szem szamóca | Bizalomjáték.Rajzos feladatok: Segélyhívó számok leírása és az autók színezése a füzetben.Jókívánságkártya készítése beteg barátnak. |
| felelősségtudat, önismeret, bizalom, segítségnyújtás, segítséghívás, törődés másokkal, empátia, tolerancia |

| **13. óra** | **10. Egészséges élet**Egészséges életre nevelés más tárgyakkal koncentrációban. Kialakult jó szokások erősítése. | Tisztálkodáshoz szükséges eszközök helyes használatának bemutatása.Beszélgetés az egészséges táplálkozásról – rajz felhasználásával.Vers alapján beszélgetés indítása a szabadidő természetben való eltöltésének módjairól.Irodalmi alkotás (novella) feldolgozásával beszélgetés a betegségmegelőzésről, a gyógyulás feltételeiről.Csoport- vagy páros munkában képek csoportosítása egészséges életmódhoz kapcsolódóan.  | egészség, betegség, egészséges-egészségtelen, test, lélek, egészségmegőrzés, tisztálkodás, gyógyulás, természet, sport, testmozgás, szabadidő | Ismerjék és tudják az egészséges élethez szükséges jó szokásokat a testápolás, testmozgás, betegségmegelőzés, betegségkezelés területén.Ismerjék fel és tanulják meg helyesen használni a tisztálkodási és higiéniás eszközöket.Legyenek tisztában a sport nevelő- hatásával és képesek legyenek szabadidejük hasznos eltöltésére. | Kiss Ottó: A nagypapa nagy természetgyógyász. Berg Judit: Doktor Maszat | Rajzos feladat: a szabadidő hasznos eltöltéséről a természetben.Közös alkotás csoportmunkában- egészséges tízórai készítése |
| --- | --- | --- | --- | --- | --- | --- |
| felelősségérzet, odafigyelés, törődés, példakövetés,jó szokások |
| **14. óra** | **Fejezet végi ismétlés, összefoglalás, értékelés*****vagy*****szabadon tervezhető óra (pl. kimaradt feladatok, alkotások készítése számára)** |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****\_\_\_\_\_\_\_\_\_\_\_\_\_\_\_\_\_\_****Értékek** | **A fejlesztés céljai** | **Irodalom** | **Egyéb javaslatok a témakörhöz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
|  | **II. Én és társaim** |
| **15. óra** | **11. Ismerőseim**A társkapcsolatok világába kilépés, először az ismerős személyek világába. Ki az ismerősünk, ki nem az? | Képek segítségével beszélgetés néhány ismerősünkről, közös cselekvésekről.Irodalmi alkotás (népmese) kapcsán beszélgetés ismerkedésről.Szituációs játék – ismerkedés. | kapcsolat, barát(ság), társ, családtag, ismerős, ismeretlen, ismerkedés, közös tevékenység | Gondolják végig társas kapcsolataikat, kezdjék észrevenni, hogy különböző emberekkel más és más jellegű kapcsolatban vannak. Erősödhet az a pozitív érzés, hogy a sok és sokféle kapcsolat biztonságot ad. Figyeljék meg, idézzék fel az emberi érintkezés formáit. | Benedek Elek: Szélike királykisasszony – részlet | Barkochba – játék.Rajzos feladat: együtt utazom ismerőseimmel. |
| önismeret, bizalom, önbizalom, szeretet, nyitottság |
| **16. óra** | **12. Bizalom, szeretet**A társas kapcsolatok minősége, pozitív érzések. A szeretet, közös tevékenységek, törődés másokkal, másokra való odafigyelés, segítségnyújtás és -kérés, ajándékozás mint a szeretet kifejezése. | Képek alapján frontális vagy páros beszélgetés az ajándékokról. Irodalmi alkotás (vers) – beszélgetés az adás öröméről.Irodalmi alkotás (mese) – beszélgetés a segítségkérésről, -nyújtásról.Szituációs játék – bajba került társ segítése. | ajándék, segítség, probléma, nehéz helyzet, tanács, együttműködés | Gondolják végig, milyen módon nyilvánulhat meg a másikhoz való kötődés. Gyakorolják társuk érzéseinek felismerését. Kezdjék tudatosítani, hogy segítségre szükségünk lehet. Gyakorolják a másikra való figyelést. Kezdjenek azon gondolkodni, hogyan segíthetnek adott helyzetekben. | Kiss Ottó: Adni. Berg Judit: Hárfa | Rajzos feladat: ajándék tervezése.Rajzos feladat: meghívó, közös program tervezése. |
| szeretet, törődés másokkal, odafigyelés másokra, segítségnyújtás, adományozás |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****\_\_\_\_\_\_\_\_\_\_\_\_\_\_\_\_\_\_****Értékek** | **A fejlesztés céljai** | **Irodalom** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| **17. óra** | **13. Rossz érzések**A társas kapcsolatok negatív oldala, feszültségek, harag, konfliktus. A konfliktusok lehetséges következményei, megoldása. | Képek alapján konfliktushelyzetről beszélgetés. Irodalmi alkotás (mese) – beszélgetés a barátok közötti haragról.Önálló munkával számára kellemes és kellemetlen cselekvések összegyűjtése. | harag, vita, barátok, kibékülés, szeretet, megbánás, megbocsátás, megoldás, csúfolás, kirekesztés | Felismerni, hogy a társkapcsolatokban konfliktushelyzetek adódhatnak. Megfogalmazni érzéseinket a konfliktussal kapcsolatban. Végiggondolni, milyen cselekvések milyen érzést okoznak nekem. Megpróbálni abba belegondolni, mit érezhet, gondolhat a másik az én cselekvéseim következtében. Tudatosítani, hogy a konfliktusok megoldhatók, elkerülhetők. | Bartos Erika: Frici, a cincér | Játék: Gyümölcskosár.Rajzos feladat: fogalmak ábrázolása. |
| önismeret, önbizalom, önérvényesítés, önkontroll, törődés másokkal, odafigyelés másokra, jó – rossz |
| **18-19. óra** | **14. Ismeretlenek**Kitekintés a többi emberre, az ismeretlenekre, akik esetleg ismerőseink lesznek. Kapcsolatba lépés ismeretlenekkel: segítségkérés. Ismeretlenek közeledése: esetleges veszélyek. | Irodalmi alkotás (vers) – beszélgetés arról, mit tudunk az ismeretlenekről.Szituációs játék – segítségkérés ismeretlenektől.Irodalmi alkotás (mese) – beszélgetés esetleges veszélyhelyzetekről, rossz szándékról. | ismerni valakit, barátságos, barátságtalan, bizalom, bizalmatlanság, óvatosság, veszély | Ismerjék fel, hogy az emberekkel sokféle kapcsolatban lehetnek. Gondolják végig, kit tartanak ismerősnek, ismeretlennek. Készüljenek segítségkérésre. Tudatosítsák, hogy rossz szándékkal is közeledhetnek hozzájuk mások, és kellő óvatossággal kezeljenek ismeretlen helyzeteket. | Kiss Ottó: Kovács bácsi fent lakik. Britt G Hallqvist: A lépcsőházban. Ingrid Sjöstrand: A nénike a földszintről. Alekszej Tolsztoj: Aranykulcsocska – Burattino útban hazafelé két koldussal találkozik: Basilio kandúrral és Alisa rókával | Szerepjáték: mese végét másképp eljátszani.Rajzos feladat: illusztráció a meséhez. |
| önismeret, önbizalom, bátorság, bizalom, segítség, óvatosság, megfontoltság, elővigyázatosság  |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****\_\_\_\_\_\_\_\_\_\_\_\_\_\_\_\_\_\_****Értékek** | **A fejlesztés céljai** | **Irodalom** | **Egyéb javaslatok a témakörhöz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
| **20. óra** | **15. Illem**Helyes, elfogadott magatartásformák: köszönés, viselkedés. Illeszkedés egy általánosan elfogadott szabályrendszerbe. Hogyan hat valaki viselkedése a többi emberre? A „rossz viselkedés” lehetséges okai.  | Képek alapján beszélgetés a helyes, illemtudó viselkedésről.Szituációs játék – helyes és helytelen viselkedés hatása másokra.Irodalmi alkotás (történet) – beszélgetés arról, mi történik, ha „rosszak” vagyunk.Irodalmi alkotás (vers) – beszélgetés arról, nehéz-e „jónak” lenni. | helyes, helytelen, viselkedés, magatartás, illem, udvariasság, hiba, rosszaság, büntetés, szabály | Annak tudatosítása, hogy bizonyos viselkedésformák elfogadottak a közösségben, mások nem, valamint annak, hogy ennek oka van. Gyakorolják azt, hogy mások helyzetébe képzeljék magukat. Próbálják megtalálni saját viselkedésük okait.  | P. L. Travers: A csudálatos Mary, Rossz kedd – részlet. Fecske Csaba: Jó leszek | Rajzos feladat: figyelmeztető, tiltó piktogramok kitalálása |
| önismeret, önelfogadás, önkontroll, másokra figyelés, alkalmazkodás, udvariasság |
| **21. óra** | **16. Önmagam kifejezése**Gondolataink, érzéseink kifejezése, elsősorban nem verbális eszközökkel. Gesztusok, arckifejezések, rajzok, ábrák, művészi eszközök, zene. | Képen látható emberek gesztusainak értelmezése.Szituációs játék – önmagunk megértetése nyelvi eszközök nélkül.Festményekről beszélgetés, értelmezésük. | megértés, jelentés, kifejezés, közölni, figyelem, gesztus, arckifejezés, idegen (nyelv)  | Annak tudatosítása, milyen sokféle módon tudunk kommunikálni. Gyakorolják a másikra való figyelést is. Művészi alkotások megfigyelése értelmezése.  | Varró Dániel: Túl a Maszat-hegyen – részlet. Nem tudom, hogy mostanába... | Activity-játék: kommunikációs eszközök.Rajzos feladat: illusztráció készítése zenéhez. |
| önismeret, másokra figyelés, egymás megértésére törekvés, elfogadás, kreativitás, fantázia, segítség |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****\_\_\_\_\_\_\_\_\_\_\_\_\_\_\_\_\_\_****Értékek** | **A fejlesztés céljai** | **Irodalom** | **Egyéb javaslatok a témakörhöz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
| **22. óra** | **17. Kapcsolatteremtés**Kommunikációs eszközök megismerése. Beszéd, telefon, írás, internet. Melyiknek mi az előnye, hátránya, mikor használjuk? | Képek alapján beszélgetés kommunikációs eszközökről.Szituációs játék – beszámoló egy eseményről ismerősünknek.Beszélgetés az internetről. | kapcsolat, üzenet, hír, eszköz, személyes, technikai, virtuális, internet, levél, képeslap | Annak tudatosítása, milyen sokféle eszközzel tudunk kommunikálni, ezek előnyeinek, hátrányainak, veszélyeinek végiggondolása.  | Varró Dániel: Túl a Maszat-hegyen | Játékok: telefonos játék, kereső játék.Rajzos feladat: képeslap készítése. |
| önismeret, önkontroll, másokra figyelés, felelősségérzet, óvatosság |
| **23. óra** | **18. Figyelem**A kommunikáció során a másikra való figyelés módja, odafordulás. Udvarias viselkedés és érdeklődés a másik mondanivalója iránt. Testbeszéd. | Irodalmi alkotás (vers) – beszélgetés a másokra figyelés fontosságáról.Szituációs játék – annak megfigyelése, hogyan nem figyelünk a másikra.Képek alapján beszélgetés az emberek testbeszédéről.Képek alapján szituációs játék – mások problémáinak meghallgatása. | párbeszéd, figyelem, elutasítás, közöny, udvariatlanság  | Annak megtapasztalása, milyen érzés, ha nem figyelnek ránk. Annak megfigyelése, gyakorlása, hogyan lehet figyelemmel fordulni társunkhoz. | Aranyosi Ervin: Manó mese – részlet | Koncentrációt igénylő játék – Névlánc.Pármunka, rajzos feladat: szoba rajzának kiegészítése diktálás alapján.Rajzos feladat: kedves élmény bemutatása rajz segítségével. |
| önismeret, másokra figyelés, mások megismerésére törekvés, empátia, türelem, alkalmazkodás |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****\_\_\_\_\_\_\_\_\_\_\_\_\_\_\_\_\_\_****Értékek** | **A fejlesztés céljai** | **Irodalom** | **Egyéb javaslatok a témakörhöz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
| **24. óra** | **19. Érzéseink** Társas kapcsolatainkban előforduló érzéseink. | Képek alapján beszélgetés az emberekben keletkező érzésekről, kiváltó okairól. Irodalmi alkotás (történet) – beszélgetés arról, milyen érzések keletkeztek egy szituációban. | érzés, érzelem, hangulat, (lelki)állapot, vidám, boldog, rosszkedvű, aggódó, csalódott, szomorú, dühös | Megfigyelik az érzelmek széles skáláját, minél több érzelmet, állapotot, hangulatot megnevezni. Gyakorolják azt, hogy észrevegyék, milyen érzelmi állapotban van társuk.  | A. A. Milne: Micimackó, Hatodik fejezet – részletek | Játék: testbeszéddel érzéseink kifejezése.Rajzos feladat: kép kiegészítése vidám hangulatúra.  |
| önismeret, másokra figyelés, egymás megértésére törekvés, elfogadás, szeretet, érdeklődés |
| **25-26. óra** | **20. Megbántottság**Mitől érezhetjük magunkat megbántva, mivel bánthatunk meg másokat? Konfliktus, konliktus elkerülése, hazugság. Hogyan tehetjük jóvá, ha valami rosszat tettünk? | Képek alapján beszélgetés emberek közötti konfliktusokról. Irodalmi alkotás (vers) – beszélgetés barátságról, megbántásról.Irodalmi alkotás (történet) – beszélgetés arról, mi tehetünk, ha rosszat tettünk másnak. | sértés, bántás, harag, utálat, gyűlölet, közöny, nemtörődömség, büntetés, jóvátétel, bocsánatkérés, megbocsátás, kibékülés | A konfliktusok lehetséges okainak végiggondolása.Törekvés a konfliktus megoldására. | Siv Widerberg: Susanna. Siv Widerberg: Barátság. Fecske Csaba: FélreértésBálint Ágnes: Mazsola –Tavalyi bogáncs | Kreatív feladat. Ketten- hárman fűzzenek közösen egy gyöngysort. |
| önismeret, önkontroll, önkritika, mások megértése, elfogadása, empátia, odafigyelés, megfontoltság, megbánás, megbocsátás, bátorság, őszinteség, harmóniára törekvés, szeretet, jó – rossz |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****\_\_\_\_\_\_\_\_\_\_\_\_\_\_\_\_\_\_****Értékek** | **A fejlesztés céljai** | **Irodalom** | **Egyéb javaslatok a témakörhöz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
| **27. óra** | **21. Szeretet**A szeretet megnyilvánulásai gesztusokban, tettekben, szavakban. Rokoni, szülői, gyermeki, baráti, fiú – lány szeretet. Vajon miért nem szeretünk valakit? | Képek alapján beszélgetés a szeretet megnyilvánulásairól.Beszélgetés arról, miért nem kedvelünk valakit.Irodalmi alkotás (vers) – beszélgetés arról, kik érezhetnek szeretetet egymás iránt.Szópiac – játék: szeretettel kapcsolatos szavak gyűjtése, magyarázata példákkal. | ölelés, puszi, közös játék, odafigyelés, törődés, gondoskodás, együttérzés, segítség, vigasztalás, hála, tisztelet, öröm, várakozás, hiány, együttműködés, érdeklődés | Odafigyelés arra, hogy pozitív érzéseinket kifejezzük. Annak elfogadása, hogy lehetnek negatív érzéseink valaki iránt. Próbáljuk meg megtalálni ezek okait. | Beney Zsuzsa: Hogyan vártalak? Ingrid Sjöstrand: Kicsit csakLukács Angéla: Csak egy van | Kreatív feladat. Rajz, szöveg vagy képmontázs alkotása a szeretetről |
| önismeret, önelfogadás, önazonosság, önkifejezés, szeretet, társam ismerete, elfogadása, tisztelet, öröm |

| **28. óra** | **Fejezet végi ismétlés, összefoglalás, értékelés*****vagy*****szabadon tervezhető óra (pl. kimaradt feladatok, alkotások készítése számára)** |
| --- | --- |
|  | **III. Én és a közösségeim** |
| **29-30. óra** | **22. A család és a rokonság**A család, mint legkisebb egység. Szűk családi kör.Rokonság.Érzelmi kötelékek a családban. | Képek alapján a család fogalmának értelmezése, családtagok felsorolása.Versek – beszélgetés családtagjaikhoz fűződő érzelmeikről, családi összetartásról, szeretetről, egymás iránti felelősségről, családon belüli munkamegosztásról, saját feladataikról.Kép segítségével beszélgetés a tágabb családról, családtagokról, velük való kapcsolatról. | család, rokonság, szülő, anya, apa, testvér, nagyszülők, unokatestvér, nagybácsi, nagynéni, keresztszülő, kapcsolat | Legyenek tisztában a család fogalmával, tudják kik tartoznak a szűkebb és tágabb családhoz.Ismerjék meg, milyen érzelmek erősítik családi kapcsolataikat.Tudják, milyen szerepük, feladatuk van saját családi életükben. | Bartos Erika: ApákKadlót Nikolett: Puszimeghajtás | Rajzos feladat: családrajz.Alkotó tevékenység: fotókeret készítése. |
| családhoz tartozás, szeretet, hála, bizalom, kötelesség, gondoskodás, felelősség, odafigyelés, segítségnyújtás, szabadidő, játék, öröm, együttlét |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****\_\_\_\_\_\_\_\_\_\_\_\_\_\_\_\_\_\_****Értékek** | **A fejlesztés céljai** | **Irodalom** | **Egyéb javaslatok a témakörhöz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
| **31. óra** | **23. Ünnepek és szokások**Ünnepnapok. Családi ünnepek. Ünnepi szokások, hagyományok.Ünnepnapok és hétköznapok közti különbségek. | Kép – beszélgetés ajándékkészítésről, ajándékozásról.Ünnepi dalok éneklése.Kép – beszélgetés a hétköznapról, ünnepről, szokásokról, hagyományokról.Képek – beszélgetés családi ünnepekről (lehetőség: kitekintés más ünnepekre). | hétköznap, ünnep, család, vallás, egyházak, jelképek, évszakok, ünneplés, szokások, hagyomány, viselet, öltözködés | Különbséget tudjanak tenni ünnepnapok és hétköznapok között. Ismerjék a családi ünnepeket. Képesek legyenek mesélni saját családi szokásaikról. Tudják, hogy ezek a szokások családonként eltérőek lehetnek. Gondolják át a család közösségén kívül hol és mikor ünneplünk.(Ennek kibontása a 2. osztályban történik meg.) | - | Rajzos feladatok: fantázia segítségével ajándékcsomagban rejlő ajándékok rajzolása.Füzetben üres szoba és asztal ünneplőbe öltöztetése, gyerekeknek ünnepi viselet rajzolása.Alkotó tevékenység:apró kézműves ajándék készítése. |
| ajándékozás, adás öröme, meglepetés, öröm, szeretet, elfogadás, tolerancia |
| **32. óra** | **24. A gyerekek élete**A gyerekek életét szervező, irányító szokások, szabályok, feladatok elsősorban otthon, a családban. Napirend, időbeosztás, tervezés. | Képek alapján beszélgetés mindennapi cselekvéseinkről, napirendről.Napirend, hetirend tervezése. | szokás, napirend, felelősség, időbeosztás, feladatok, feladattudat, ismétlődés | Felismerni, hogy életünk egy része feladatok köré szerveződik, a napi rutinnak, bizonyos cselekvéseknek alapvetően funkciójuk, céljuk van, értelmes dolog alkalmazkodni hozzájuk, elvégezni őket Időbeosztás, tervezés gyakorlása. | Tóth Krisztina: Lusták dala | „Amerikából jöttem”-játék: mindennapi cselekvések.Rajzos feladat: egy nap megtervezése. |
| önállósság, önazonosság, felelősség, alkalmazkodás, tudatosság |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak****\_\_\_\_\_\_\_\_\_\_\_\_\_\_\_\_\_\_****Értékek** | **A fejlesztés céljai** | **Irodalom** | **Egyéb javaslatok a témakör-höz** **(**projekt, gyűjtőmunka, játék stb.) |
| --- | --- | --- | --- | --- | --- | --- |
| **33-34. óra** | **25. Iskolás vagyok**A gyerekek életét szervező, irányító szokások, szabályok, feladatok az iskolában. Érzelmi viszonyuk az iskolához. Az iskola funkciója. A szabályok szerepe. | Beszélgetés az iskolai szabályokról, azok funkciójáról.Érvelő vita szabályok mellett és ellen.Irodalmi alkotás (történet) – beszélgetés arról, miért jó vagy nem jó iskolába járni. | szokás, napirend, felelősség, szabálykövetés, szabály megszegése, következmény, büntetés | Felismerni, hogy életünket írott és íratlan szabályok befolyásolják.A szabályokat elfogadó, de egyben kritikus hozzáállás alakítása. | Janikovszky Éva: Már iskolás vagyok – részlet | Kreatív feladat: az ideális iskola megtervezése, csoportmunka. |
| önállósság, önazonosság, felelősség, alkalmazkodás, mások érdekeinek figyelembevétele |
| **35. óra** | **26. Mások, máshol**Az egyéni különbözőségek körülményekben, szokásban, ízlésben. Más körülmények – gazdasági, éghajlati, családi – között élő gyerekek megismerése | Beszélgetés saját és társaink kedvteléseiről.Történet alapján beszélgetés nehéz sorsú gyerekek életéről.Képek segítségével beszélgetés más életkörülmények között élő gyerekekről. | hasonlóság, különbség, (élet)körülmények, nehézség, szegénység, nevelőszülő, árva, gyermekotthon mások iránti érdeklődés, elfogadás, empátia, tolerancia | Annak elfogadása, hogy másoknak más személyiségük van, és ez nem feltétlenül függ a körülményektől. Annak felismertetése, hogy más gyerekek máshogyan élhetnek, mint mi, és ez függ a körülményeiktől. | (levelek, szerzői írás) | Játék: Szókígyó.Rajzos feladat: ajándék tervezése távol, más körülmények között élő gyerekeknek. |
| **36. óra** | **Fejezet végi ismétlés, összefoglalás, értékelés*****vagy*****szabadon tervezhető óra (pl. kimaradt feladatok, alkotások készítése számára)** |

**JÁTÉKLEÍRÁSOK**

„**Ki az, aki nincsen velünk?**” A játék alkalmas egymás megismerésére, nevek memorizálására. Egy gyermeket kiküldünk a teremből, egy másik gyermeket elbújtatunk a tanári asztal mögé. A kint lévő gyermeket a következő mondókával hívjuk vissza:

„*Egy erdőben jártunk, keltünk,*

*egy gyermeket elvesztettünk,*

*mondd meg nekünk ...(név)...,*

*mondd meg nekünk,*

*ki az, aki nincsen velünk!”*

Feladata az elbújt gyermek nevének kitalálása. Ha ez nehezen megy, az elbújt kisgyerek az asztal mögül mondhat néhány szót magáról, pl. külső tulajdonságok, kedvenc tevékenységek, bemutatkozás név nélkül…

**”Ha állat lehetnék, … lennék, mert …”**

A gyerekek körben ülnek, mindenki választ magának egy állatnevet, és a fenti mondattal mutatkozik be. Az indoklásnál az állat valamilyen, számára kedves tulajdonságával érvelhet.

Asszociációs játék, amely kapcsolódik az első feladat képeihez. Körben ülve érdemes játszani, hogy a gyerekek lássák egymást.

“ *Nekem az első képről a…….(anya, szeretet, család…) jut eszembe”*– ezzel a mondattal kezdi az első megszólaló, a második gyermek már az elhangzott szóra asszociálva mondja a következő szót. Láncszerűen folytatjuk a játékot.

**Füllentős**. Mindenkit megkérünk arra, hogy rövid csendet tartva 3 mondatot gondoljon ki magáról, ezekből egy ne legyen igaz. A kezdő játékos a csoport elé állva mutatkozzon be ezzel a három mondattal. Az lehet a következő játékos, aki kitalálja melyik mondat volt a “füllentés”.

„**Mutasd az arcod!”** Hogyan tudjuk kifejezni érzelmeinket?

A székeket körbe rakjuk úgy, hogy a gyerekek egymásnak háttal üljenek le. A kezdő játékos valamilyen érzelmet tükröző arckifejezést mutat a mellette ülőnek, amit aztán sorban mindenki továbbad a mellette ülőnek. A cél az, hogy az első arckifejezést sikerüljön továbbadni úgy, hogy az ne változzon meg.

A játék egy másik variációja: Egy kisgyermek kiáll a többiek elé, és valamilyen érzelmet próbál arcmimikával a többieknek megmutatni, a többiek pedig tükörként tükrözzék vissza. Aki megmondja, milyen érzelmet tükrözött vissza az arcuk, mutathatja a következő “arcot” a csoportnak.

(Egészséges élet)

Testápoláshoz, tisztálkodáshoz használatos tárgyakat (fésű, szappan, fogkefe, körömkefe, fogselyem, körömolló, zsebkendő…) tegyünk az asztalra vagy egy kosárba, és takarjuk le kendővel. Tapintással kell kitalálni egy-egy gyermeknek, mit talált a kendő alatt. Utána beszéljük meg, mire és miért használjuk azt a tárgyat, majd mutassák be helyes használatát.

Egy másik variáció: A kosárba többféle használati tárgyat is beletehetünk a tisztálkodásra használt tárgyak közé. A gyerekek feladata, hogy tapintással válasszanak testápolásra, tisztálkodásra használatos tárgyakat, majd mutassák be helyes használatukat!

**Bizalomjáték**.A teremben építsünk egyszerű akadálypályát székekből, padokból. A gyerekek alkossanak párokat. Az egyikük szemét kössük be, a pár másik tagja vezeti őt az akadályok között. Majd cseréljenek, hogy mindenki megtapasztalhassa mindkét állapotot.Beszélgessünk arról, kinek mire kellett figyelni, ki a jó vezető, hogyan működtek együtt.

**Nagyi háza –** teremfogócska. Az egyik gyerek legyen a farkas. Három gyerek kézfogással kis kört alakít: ők a Nagyi háza. A farkas kergeti a gyerekeket, meg akarja fogni őket. Ha valakit megérint, az bemegy a Nagyi háza közepébe, ahol egy nagy lábos van. Ha valaki ki akar szabadulni, kopogtathat a Nagyi házának ajtaján: megfogja a kört alkotó gyerekek csuklóját. Ekkor a kör részévé válik, amely annál nagyobb lesz, minél több gyerek kér menedéket. Az utolsó megmaradt gyerek nyer.

**Fonallabirintus**. A gyerekeket 3–5 fős csoportokba osztjuk. A csoport létszámának megfelelően székeket rakunk körbe. Minden gyermek kap egy kis gombolyag madzagot vagy fonalat, aminek a végét a széke háttámlájához köti. Majd elindulhatnak szabadon, egymással szembe, egymást vagy a székeket megkerülve. Ezzel egy pókhálószerű alakzatot kapnak. A fonal végét elcserélik egymás között, és indulhat a visszabogozás, feltekerés.

**Láncom kapcsa.** Mondókával egybekötött madzagos játék. A madzag mozgatásának ábrázolását a tankönyv tartalmazza. (*Michael Taylor* története és játéka)

Mondóka Mozdulat

1. Áll egy kényes aranytorony A madzagot helyezzük a mutatóujjra.

a földgolyó túlján,

ott senyved a király lánya

gyűrűvel az ujján.

2. Suhogós szép ruhákat hord, Jobb kézzel vegyük le és forgassuk meg

lábán ezüstcsengő, majd helyezzük vissza a legkülső gyűrűt.

minden lépte egy-egy akkord, Forgassuk meg ugyanazt a gyűrűt úgy,

a járása pengő. hogy egy teljes fordulatot,

De most nem megy sehová sem, vagy két félfordulatot tegyen.

könnyhullása sűrű,

le-lehúzza, megforgatja

ujjáról a gyűrűt.

3. Leakasztja a nyakláncát, Vigyük át jobb kézzel a madzagot a lógó

próbálgatja aranykapcsát. hurkokon. Vegyük el a bal kezünket.

4. Elég erős, megmarad, Kezünket mozgassuk néhányszor egymástól

míg a szíve meghasad… elfelé és vissza, hogy lássuk, tart-e a kapocs.

5. Félelmében, szégyenében, Ügyeljünk, hogy az alsó szív alakú hurok

mert a sárkány ráakad. szabadon lógjon.

6. Ne sírj kedves, szép királylány, Húzzuk szét a madzagot, hogy a könnycsepp

jön érted egy hős lovag, eltűnjön.

 7. bár a láncod elszakadt. Kezeinket távolítva látható, hogy a

 nyaklánc kapcsa eltörött.

**Barkochba játék**. Az ismert szabályok szerint. Egy mindenki által ismert személyre gondol valaki, a többiek eldöntendő kérdésekkel kitalálják, ki az. Kezdeményezzük a *„honnan ismerjük?”* és *„mit szoktunk vele együtt csinálni?”* témákat érintő kérdéseket is.

**Gyümölcskosár**. A csoporttagok körben ülnek, egy gyermek középen áll. Mindenki kap egy gyümölcsnevet. Amikor a középen álló elkiáltja magát: *„A szilva cseréljen helyett az almával”,* akkor a két megnevezett játékos feláll, és minél gyorsabban megpróbál helyet cserélni. A középen álló igyekszik ezt azáltal megakadályozni, hogy ő ül le az egyik székre. Akinek nem jut szék, az áll középre. Ha a középen álló azt mondja: *„Kiborult a gyümölcskosár”,* akkor mindenkinek fel kell állnia, és máshova leülnie, mint ahol eddig ült. *(Benedek, László (1992): Játék és pszichoterápia. Animula, Budapest)*

**Activity**. Egy gyerek kijön a csoport elé, és húz két kártyát. Az egyiken egy szó áll (ha a játékos még nem tud olvasni, a tanító a fülébe súgja). A másikon egy ábra: ceruza, egész alakos ember vagy száj. A kihúzott szó jelentését az ábra szerint le kell rajzolni, elmutogatni vagy szóban körülírni, úgy, hogy ne mondja ki a szót. Érdemes egyszerű tárgyakat vagy cselekvéseket megadni. Aki kitalálja a szót, az kapja a következő feladatot.

**Telefon – játék**. A gyerekek sorba vagy körbe állnak. A tanító az első gyerek fülébe súg egy mondatot. Egyszerű, 4–5 szavas mondatot érdemes választani. (Pl.: *Jössz velünk focizni az udvarra? Kész az ebéd, mehetünk enni. Szeretem a túrós palacsintát.*) A gyerekek sorban egymás fülébe súgják a mondatot. Az utolsó kimondja hangosan, amit hallott.

**Névlánc – játék**. A csoport körben ül vagy áll. Négy ütemben tapsolni kezdünk: első ütemre két kézzel a combon, második ütemre két kéz összeüt, harmadikra taps helyett jobb hüvelykujjal a jobb vállunk mögé mutatunk, negyedikre ugyanezt bal kézzel tesszük. A két taps alatt nem beszélünk. A harmadik ütemre a kezdő játékos a saját nevét mondja, negyedikre egy másik gyerekét. Akinek a nevét mondta, a következő két taps után ő folytatja a láncot saját névvel, majd máséval. Aki nem tudja folytatni, kiesik. (Ezt a szabályt nem muszáj betartani az elején.) Ha már jól megy a játék, nehezíthetjük: mindenki választ egy másik nevet vagy megcseréljük saját neveinket. (Más órák elején is játszhatjuk, figyelemfejlesztésre.)

**Szópiac – játék**. Kellékek: kártyákon szavak, ragasztóstift. (A ragasztást utólag is el lehet végezni. Ha a gyerekek még nem tudnak olvasni, javasolunk a szavak mellé valamilyen illusztráló rajzot is.) A gyerekek füzetébe, írólapra és/vagy a táblán valamilyen szeretetre utaló rajz, pl. egy szív. Menete: A tanító felolvas egy szót. Ha valaki mond egy mondatot arról, hogyan kapcsolódik a szeretethez, vagy értelmezi a szót, például elmond egy helyzetet vagy egy cselekvést, megkapja a szót. Ezt be lehet majd ragasztani a szív mellé, később díszíteni az egész rajzot. Ha a szavak elfogytak, a gyerekek mondhatnak más szót is, amit ideillőnek tartanak. A tanító is felírhatja a táblára a szót vagy nagy kártyákon felragaszthatja. Szavak (csak javaslat, a tanító a csoport tudása szerint választhat, kiegészítheti): *odafigyelés, hála, tisztelet, öröm, barátság, várakozás, hiány, segítség, együttműködés, ajándék, érdeklődés, közös játék, beszélgetés*

 “**Amerikából jöttem**”. Egy gyerek kiáll a csoport elé, és vagy saját ötlete vagy tanítói javaslat alapján elmutogat egy cselekvést. A gyerekek ismereteitől függően lehet foglalkozásokat választani vagy egyszerű hétköznapi cselekvéseket. A végén ismételjük át, milyen cselekvések kerültek elő, különösen, ha több kisebb csoportban játszottuk.

**Szókígyó – játék**. Az ismert memóriajáték. A játékosok sorban mondják saját nevüket és hogy mit szeretnek legjobban. Ez lehet ember, tárgy, cselekvés, stb. A sorban következő mondja a saját nevét és kedvencét, majd ismétli az előzőeket visszafelé. Pl.: *Kati vagyok, és szeretek biciklizni. Ő Bence, és szereti a mákos tésztát. Ő Lili, és kedvenc állata a papagáj...* Ha nehéz a csoportnak a feladat, vagy sokan vannak, meghatározhatjuk előre, hány emberig kell visszamenni.

**A TANKÖNYBEN NEM SZEREPLŐ SZÖVEGEK ELÉRHETŐSÉGE**

 **Fésűs Éva: Csupafül 22 meséje – részlet**. Kairosz Kiadó, 2006

A Jószagú réten lakom, nyáron pitypangra néz az ablakom. Egér szomszédék és a katicák úgy ismernek, mint rendes nyuszikát, ki szépen fülel, s jókor megijed, ha fű között a szél zizeg.

Szeretek bukfencezni a vetésben, vagy hintázni a Ritkabúza téren, és az is mindjárt kiderül, hogy miért lett a nevem Csupafül. [...]

A testvérkéim nagyon szép neveket kaptak az idei salátanaptárból, úgymint: Nyuszóka, Muszóka, Szuszóka, Puhaláb, Tapsika, Pufóka… de itt megakadtak Szürkeanyuék, mert nem volt tovább a naptár. A szomszéd néni egyszer kölcsönkérte, és megette a végét. Nekem ezért nem jutott név, és egészen addig „csak egy mezei kisnyuszi” voltam, amíg be nem toppant hozzánk Nyuszinagyanyó, hogy megnézzen minket.

A testvérkéimet sorba csókolgatta.

 – Szakasztott az apja!... Ez is, meg ez is!... Ó, ó! Mintha csak az én hajdani kis Szürkémet látnám!

Én is lesütöttem a szememet és illedelmesen feléje tartottam a pofikámat, de a cuppanás nem jött, hanem Nyuszinagyanyó ijedten felkiáltott:

– Végtelen búzaföld!... Hiszen ez a gyerek csupa fül!

A testvéreim kuncogni kezdtek: mik–mak!... De Szürkeanyu hirtelen az ölébe kapott és úgy megölelt, hogy hallottam a szíve dobogását.

 – Csupafül! Csupafül! Megvan a neved édes kis nyuszifiam!

Azóta így ismernek az egész Zabkörúton, a Ritkabúza játszótéren, sőt még a mezei általános iskolában is. És ezen a néven mutatkoztam be Tüskebökinek, süngyereknek, amikor először találkoztunk. [...]

 **Számadó Ernő: Aranylencse – részlet.** Mesemalom, Kossuth Kiadó, 1957

Egyszer volt, hol nem volt, nem is olyan régen, túl a szilaj Tiszán, egy kis faluvégen, élt egy szegénységes, földhözragadt asszony, ki, hogy a szeméből sok bú ne fakadjon, a nagyságos Istent napról napra kérte, hogy Ő nagy kegyelme tegyen csudát véle: áldja meg gyermekkel, csillagszemű lyánnyal, édessel, kedvessel, fehér violával.

Aki kér, az kap is – megmondatott régen. S egyszer egy tündöklő, mesebeli éjen, mikor tengercsillag ragyogott az égen, kötényét a jámbor úgy tartotta éppen, hogy a legszebb csillag beléhullott szépen. És ki hiszi, ki nem – abban a szempercben az arany csillagból apró gyermek serken. Apró gyermek serken, csillagszemű lyányka.

Örül a jó asszony, viszi, bepólyálja. Térdére fekteti. – aludj baba, tente… – áldassék az Isten, hogy ezt megengedte.

 ***Christl Vogl: Magocska – részlet***. Szépe Erzsébet fordítása. Kedvenc meséim erdei tündérekről és manókról, Egmont Hungary Kft., 2005

Milyen sokáig aludtam! De jó is volt az anyaföldben, a finom, meleg, puha kuckómban. Vajon mennyi ideig szunyókáltam? – morfondírozott a kis magocska, amint kikukucskált a rögök közül. [...]

– A pillangó biztosan tudja – gondolta a magocska, és a gyönyörű pillangó után kiáltott. – Meg tudnád mondani, hogy mennyi ideig aludtam az anyaföldben?

A pillangó kacagva válaszolt:

– Talán egy napig, talán egy évig, de meglehet, hogy tíz évig, ki tudja? De miért érdekel? Csak az számít, hogy tudod, ki vagy.

– Hogy érted, hogy tudom, ki vagyok? – kérdezte tágra nyílt szemmel a magocska.

– Biztosan tudod, hogy kicsoda vagy, nem igaz? Mindenki tudja, hogy kicsoda. Vagy talán nem? Én például pillangó vagyok, a nappali pávaszem. Azt látom, hogy te meg kis mag vagy. De hogy miféle mag, azt neked kell tudnod – okította komoly képpel a pillangó.

– Ez borzasztó! Én nem tudom, milyen mag vagyok! Bizonyára túl sokáig aludtam, azért felejtettem el – felelte a magocska. [...]

Amikor a napsugár megérintette a magocskát, ő tudakolni kezdte tőle, hogy felismeri-e. Ám a napsugár tétován azt javasolta, hogy kérdezze meg a Természetanyát.

– Természetanya ismer minden magot, akármilyen kicsi legyen is az.

– És hol találom Természetanyát? – érdeklődött a magocska.

– Mindenütt! – így a napsugár.

– Akkor a magocska kiáltozni kezdett:

– Természetanya! Természetanya! Gyere elő, légy szíves! Kérdezni szeretnék tőled valamit.

Hirtelen a levelekből és fákból, a virágokból és földből, a levegőből és a vízből előbukkant egy gyönyörű tündér. Lágy kézzel, szelíd mosollyal emelte magához a kis magocskát:

– Mi baj, kedves magocska? Miért szólítottál?

A magocska csak suttogva mert megszólalni:

– Túl sokáig aludtam, emiatt nem tudom, ki vagyok.

Természetanya nevetve válaszolta:

– Még ha száz évig is alszol a földben, akkor is tudod, ki vagy. Csak higgy magadban! Most pedig siess, dugd a lábadat a földbe, hogy gyökeret ereszthess, és majd meglátod, milyen szép árvácska lesz belőled!

A magocska boldogan hálálkodott a tündérnek, és amikor az eltűnt, önbizalommal telve befészkelte magát egy nagy páfrány mellé, hiszen már tudta, hogy csodaszép árvácska lesz belőle.

Ezentúl ő nógatta a többi magocskát, melyek már hosszú ideje aludtak, hogy bizony ideje felébredni.

 **René Guillot: Szivárványos mese – részlet**. Havas Fanny fordítása. Boszorkabál, Sulyok Magda szerk., Móra Kiadó 1987

Hol volt, hol nem volt, volt egyszer egy gyíkocska, akit Kaméleonnak hívtak. Ez a Kaméleon igencsak elégedetlenkedett, pedig megvolt mindene, ami kellett: tekergőző farka, lába, foga és kicsi, ravasz szeme. Ám a kis gyík mégis elégedetlen volt a sorsával, nagyon elégedetlen.

„Minden állatnak van szép ruhája, csak nekem nincs” – kesergett, bánkódott magában.

Vágyakozva figyelte a levegőben röpdöső madarakat, akik ezer színben pompáztak: a papagájok pirosban és zöldben, a kolibrik aranysárgában, a rigók kékben–feketében, a szarkák fehér foltokkal tarkított szürkében…

A levegőég minden madara szépséges tollruhát viselt.

Kaméleonnak nem volt se csőre, se tollazata. Egy faágra kapaszkodva, sóvárogva nézte az erdő állatait, amint a magas fűben vonultak: az oroszlán rőtvörös szőrméjét, a párduc pettyes kabátját, a majmok gyönyörű, hosszú szőrű bundáját. A szegény kis gyíkocskának bezzeg se ilyen, se olyan bundája nem volt. Se szőre! Se tolla! Teljesen csupasz volt.

Úgy érezte, nincs nála szerencsétlenebb állat a föld kerekén.

[...] Egyre csak balsorsán kesergett. Azt képzelte, minden állat manccsal mutogat rá, mély megvetéssel:

– Nini, a kis gyíkocska! Csupasz! Látjátok teljesen csupasz!...

Egy nap, amikor az eső elállt, szivárvány tündökölt a bozótos felett. Micsoda színek szikráztak! Lila, ibolya, kék, zöld, sárga, narancs és vörös…

A kis gyík a szivárvány lábához érkezett. Váratlanul egy hang szólalt meg egészen közelről:

– Kaméleon… Kaméleon…

– Ki szólít engem? – kérdezte a kis állat.

– Aziza. Én, Aziza… Hallottál már rólam?

– Ó, igen, Aziza, hallottam már rólad! Te vagy az erdő szelleme. De sehol sem látlak!

– Nem is láthatsz, és nem is fogsz soha látni a gyíkszemeddel, én láthatatlan vagyok, de tudom, hogy nagyon boldogtalan vagy. [...] Figyelj rám! Látod ezt a szivárványt? Igen? És vannak hegyes kis körmök a lábadon, igaz! Nos, rajta, kapaszkodj fel a szivárványra, egészen magasra, és akkor neked is lesz szép ünneplő ruhád, akárcsak a többi állatnak.

Nem kellett kétszer mondani Kaméleonnak, máris nekiiramodott. Követte a ragyogó fényív hajlását, s már siklott is, először a sárga csíkba, aztán hopp, átugrott a kékbe, ott siklott, majd áthengeredett a zöldbe, egy újabb ugrás, és már az ibolyában görgött, majd visszahuppant a kékbe, úgy mártózott meg benne lehunyt szemmel, mintha a tengerbe merült volna… és hopp, máris a vörös csíkban találta magát, ebben a hihetetlenül égővörösben. Úgy tűnt neki, hogy ebben a színáradatban maga is kékké, majd zölddé, s végül vörössé vált.

Amikor elérkezett a szivárvány legtetejére, egyszer csak csúszni kezdett, tehetetlenül csúszni lefelé. Megállíthatatlanul egyre lejjebb és lejjebb csúszott a színcsíkokban, mígnem hirtelen földet ért, azazhogy pipacsot...

Nicsak, nicsak – mondta a rigó, aki éppen ott röpdösött –, nicsak, nicsak, mi történt a Kaméleonnal! Egészen vörös lett!

És igaza volt. De nem sokáig. Mert a gyíkocska, miután kialudta magát egy zöld levélen, és este felébredt, hallotta, amint egy kis majom megjegyzi:

– No lám, no lám, mi történt a Kaméleonnal, egészen zöld lett!

Azóta, hogy végigkapaszkodott a csodálatos színekből szőtt szivárványsávon, Kaméleon tetszése szerint váltogathatja ruháit.

Ha aranysárga virágcsokron pihen, sárgára változik; ha a mocsári nefelejcsen, égszínkékre. És piros, mint a pipacs, ha az erdő tűzvirágai között sétál.

Kaméleon immár boldog, a legboldogabb a bozótos összes állata közül.

 **Anatole France: A bátorság – részlet**. Gyergyai Albert fordítása. Nők Lapja – meserovat

Lujzi és Frici a falu főutcáján át az iskolába igyekszik. A nap nevet, s a két gyerek dalol. Dalolnak, mint a fülemüle, mert éppoly vidám a szívük. [...]

De mi történt? Frici torkában mintha megakadna a hang. Micsoda rejtélyes hatalom fojthatta bele a dalt a kisfiú torkába?

Semmi más, mint a félelem. Mindennap, ha akarja, ha nem, találkozik az utca végén a hentesék kutyájával, s mindennap, ha meglátja, érzi, mint szorul el a szíve, s mint roggyannak meg az inai. Pedig a hentesék kutyája nem bántja, nem is fenyegeti. Ott ül békésen a küszöbön, gazdájának boltja előtt. De hát fekete, s olyan mereven néz a szemével, és az a sok éles foga mind kifehérlik a szájából! Egyszóval ijesztő. Félelmetes állat ez nagyon, a hentesék kutyája. Épp azért Frici, ha messziről észreveszi az állatot, fog egy jókora követ, ahogy azt a nagyoktól látta, amikor a harapós kutyák ellen fegyverkeznek – s szorosan a fal mellett megy el, persze nem a hentesék oldalán.

Most is úgy tett, ahogy máskor. Lujzi ki is csúfolta érte.

Nem szidta holmi csúnya szóval, amire ugye, legtöbbször még csúnyább szitok a válasz. Nem, nem mondott semmit: sőt szépen énekelt tovább. Csakhogy elváltozott hangon és olyan gúnyosan dalolt, hogy Fricinek attól még a füle is vörös lett. Akkor a fiú fejében valami nagy mozgás kezdődött. Megértette, hogy a szégyent még inkább kell kerülni, mint a veszélyt. Egyszóval, félni kezdett a félelemtől.

Épp azért, mikor kijöttek az iskolából, s megint találkozni kellett a hentesék kutyájával, nagy büszkén lépegetett el a bámuló kutya előtt.

Azt mondják fél szemmel Lujzit nézte, látja-e, hogy mit csinál. Ami igaz, az igaz, ha nem volnának hölgyek meg kisasszonyok a világon, a férfiak, attól félek, nem lennének olyan bátrak!

 **Móricz Zsigmond: Kecskéék és a farkas.** Állatmesék, Móra Kiadó, 2009 [http://mek.oszk.hu/11400/11475/11475.htm - 2](http://mek.oszk.hu/11400/11475/11475.htm#2) [2016.08.25.]

 **Nagy B. András: Kiskirályháza – részlet.** Nagy B. András: Nagyanyám, nagyapám és a vakond, Szamárfül Kiadó, 2008

A falusi élet nekem nagyon tetszik, de lehet, hogy pont azért, mert az én nagyapám és az én nagyanyám falusi ember. Amikor jön a nyár, a vakáció ideje, és anyukám meg apukám Kiskirályháza felé autózik velem, örömömben kis híján kiugrom a bőrömből.

Aztán, ahogy közeledünk nagyapámék házához, már bizsereg a talpam. Alig várom, hogy kiszállhassak az autóból, hogy aztán a nagyanyám meg nagyapám nyakába ugorhassak. Ebben a sorrendben. A nagyanyám ugyanis mindig előrefurakszik, mert alig várja, hogy láthasson, a nagyapám meg a tornác árnyékos szegletében mosolyogva várja, hogy rá is sor kerüljön. [...]

A nagyanyámat semmiképpen nem akarom kihagyni a mesémből, mert ő a világ legeslegjobb nagymamája. Láttam, amikor fél kézzel sütötte a palacsintát, és azt is, amikor jókedvében föl is dobta, én meg szájtátva figyeltem, mert ilyet még filmen se láttam, pedig láttam már a Csillagok háborúját, a Vukot meg a Hófehérkét is.

Aki ismeri a nagyanyámat, tudja, hogy nyaranta lekvárt főz kajszibarackból, és ha érik a szilva, akkor szilvalekvárt is, mert amikor nincs lekvár, akkor tudja meg az ember, mennyire hiányzik valami a palacsintából. A nagyanyám csirkepaprikást is főz, meg nokedlit is szaggat hozzá, és amikor megkérem, akkor uborkasalátát is készít, tejföllel nyakon öntve. [...] Hú, azok a kolbászos paprikás krumplik meg azok a pörcös túrós csuszák! És a nagyanyám lebbencslevese meg a rizses csirkéje! Amikor Kiskirályházán vagyok, alig várom, hogy az ínycsiklandó illatok töltsék meg a konyhát, és végre asztalhoz ülhessünk. Pedig ott aztán rendnek kell lenni, mert a nagyanyám mindig azt mondja, hogy az evés az egy szent dolog. Örülnünk kell annak, hogy finomságok kerülnek az asztalunkra, és amíg eszünk, addig csak arra figyelünk, semmi másra. Az asztalnál nem illik forgolódni meg valami játékfélével babrálni, mert abból előbb–utóbb baj lesz. Az pedig nem jó, mert így is van elég folt a ruhámon.

Nagyanyámmal és nagyapámmal társasozunk is, és játszunk Fekete Pétert, és legalább hatféle pakli Fekete Péterem van. Vagy öt. De három biztosan. Nem tudom, hogy lehet, de legtöbbször a nagyapám lesz a Fekete Péter. Meg egy kicsit a nagyanyám. És nagyon kicsit én.

Este a nagyanyám fürdet, és mindig ellenőrzi, hogy nagyon megmosom-e a fogaimat. Pedig én magamtól is nagyon megdörzsölöm. Amikor végre ágyba kerülök, mesél is a nagyanyám, pedig néha már majdnem lecsukódik a szeme. De azt mondja, akkor is mesél, mert én vagyok a szeme fénye.

 **Erdős Virág: Négyeshatos**. <http://www.erdosvirag.hu/zenek/negyeshatos/> [2016.08.25.]

 **Fésűs Éva: Ötven szem szamóca – részlet.** Fésűs Éva: Csupafül 22 meséje. Kairosz Kiadó, 2006

Egy szép nyári estén, amikor begombolta bő köpenyét a szél, Szürkeanyu korán lefektetett minket, mert el akartak menni Szürkeapuval megnézik a Csőszök alkonya című operát.

Mielőtt elindultak, Szürkeanyu a lelkünkre kötötte, hogy jók legyünk, azután sorra betakargatott és sorban megcsókolt minket, a testvérkéimet ugyanúgy, mit engem.

Én mégis ímmel–ámmal adtam vissza a pusziját, és morcosan a fal felé fordultam, mintha máris nagyon álmos lennék. Pedig nem az álom bántott, hanem egy szem szamóca…

A testvérkéim hamarosan elszundítottak, hiszen ők mit sem sejtettek az egészből! Számukra nagy meglepetés lesz holnap, ha megtudják, hogy Nyuszinagyanyó egy kosár szamócát küldött ajándékul a születésnapunkra. Mert a születésnapunk éppen másnap lett volna.

Ezért Szürkeanyu a szamócát titokban osztotta szét a hét kis tányérunkra, és feltette a legmagasabb polcra.

 Hogy én mégis honnan tudtam?...Hát…mak–mak!... Az igazat megvallva mindig csupa fül vagyok, és akkor is éppen ott füleltem a konyhaajtónál, amikor Borz Mariska néni beállított a nagy kosárral, amiben ötven szem szamóca volt.

Tüstént számolni kezdtem, hiszen már iskolás vagyok. Én, meg hat kishúgom, az hét. Ötvenben a hét megvan… hányszor is? No, igen, éppen hétszer, mert hétszer hét az negyvenkilenc…és még marad egy! Marad egy!

Kínzóan gyötörni kezdett a gondolat, hogy amikor Szürkeanyu elosztotta hét kis tányérunkon a szamócát, valamelyikünknek eggyel többet adott. De vajon melyikünknek? [...]

Elhatároztam, hogy utánanézek az ötvenedik szem szamócának!

Megvártam, amíg a testvérkéim egészen mélyen elaludtak, azután óvatosan kibújtam a pitypangpelyhes takaró alól, és kiosontam a konyhába.

Csakhogy a polc magasan volt, és előbb oda kellett cipelnem a hokedlit, annak a tetejére a fűzfafonatos kisszéket, arra meg a gombalábú kis sámlit, hogy elérjem.

Szerencsésen felkapaszkodtam és sorra belenéztem testvérkéim tányérjába. Mindegyikben hét volt. A polc szélén már csak az én tányérom állt, kicsit ki kellett nyújtózkodnom érte. Nagyokat nyelve félhangosan számoltam: egy, kettő, három…ó, ha igaz lenne! Négy, öt…nem! Ez nem lehet igaz! Hat, hét…Hét! [...]

Erre nem számítottam, és nem tudom, hogy a hirtelen meglepetéstől történt-e vagy az ijedtségtől, mert valami surrant odakint a kukoricaszárral fedett folyosón, de megbillentem, és a torony tompa robajjal összedőlt.

Vele zuhantam én is, magammal rántva polcot, tányérokat, szamócát, mindent.

A polc a fejemen koppant, és egészen közelről láttam szikrázni rengeteg sok csillagot.

Elég sokáig szikrázhattak, mert mire magamhoz tértem, [...] Szürkeanyu meg Szürkeapu léptek be az ajtón, [...], de amint megpillantottak Szürkeanyu rémülten felkiáltott:

– Jaj, Csupafül! Mi történt veled?

Én csak makogtam, szipogtam, de annál ékesebben beszélt az összetört tányérkák romhalmaza, meg az a nagy, piros pacni, aminek a kellős közepén ültem, és ami nemrég még szamóca volt.

Szürkeanyu hajnalig mosdatott és faggatott. Amikor szóhoz jutottam a torkomban le–fel akadozó hüppögéstől, elmondtam, hogy csak arra voltam kíváncsi, kinek adta az ötvenedik szem szamócát.

Szürkeanyu elmondta, hogy természetesen Borz Mariska néninek, amiért elhozta azt a nagy kosár szamócát.

A testvérkéim semmit sem tudtak meg az esetből, hogy ne fájjon a szívük a szamóca miatt; de az enyém, az helyettük is fájt. Előttük nem kellett szégyenkeznem, mégis szégyelltem magam. Önmagam előtt.

 **Berg Judit: Doktor Maszat – részlet.** Berg Judit: Doktor Maszat, Pagony Kiadó, 2011 <http://www.nlcafe.hu/baba/20140615/napi-mese-doktor-maszat/> [2016.08.25.]

 **Benedek Elek: Szélike királykisasszony – részlet**. Világszép nádszál kisasszony, Móra Kiadó, 1973 <http://egyszervolt.hu/estimese/benedek-elek-szelike-kiralykisasszony-20160311.html> [2016.08.25.]

utolsó mondat: *Megörvend a királyfi Péternek, erősen megbarátkoznak, s ment Péter is velük. Most már voltak hatan, mind kenyeres pajtások.*

 **Berg Judit: Hárfa – részlet.** Berg Judit: Tündérzene, Pozsonyi Pagony, 2010

[...] Borzalmas vihar kerekedett. Bonifác és Csiribí megpróbálta bevonni a nagyra nőtt vitorlát, de nem boldogultak vele. Egy hullám kettétörtte a csónak kormánylapátját, aztán a következő szélroham az árbocot is magával vitte, vitorlástul. A hullámok veszett iramban sodorták a hajót, és hogy még nagyobb legyen a baj, Nelly fedeles kosara is a tengerbe esett.

A négy tündér kétségbeesetten kapaszkodott a csónak peremébe, amíg alább nem hagyott a vihar, és tisztulni nem kezdett az ég. A part nem látszott, ötletük sem volt, hová sodorta őket a szél. Végül egy kis sziget bukkant elő a távolban, és a hullámok, mintha jóvá akarnák tenni a nagy pusztítást, a partra sodorták a megtépázott tündérhajót.

A négy tündér fáradtan kecmergett ki a szárazföldre. Éhesek, szomjasak voltak, és szörnyen dideregtek. Szerencsére a nap már kacsingatott az esőfelhők mögül.

A távolból csilingelő hang hallatszott. Mi lehet ez? Egészen elhagyatottnak, lakatlannak látszott a sziget. A tündérek csodálkozva indultak a hang irányába. Az egyik szikla mögött különös teremtésre bukkantak. Kedves arcú, vékony karú lány volt, de halforma testét deréktól lefelé pikkelyek borították. Haját hínárkoszorú díszítette. Az ő sírása volt a csilingelés

– Egy hableány – súgta megilletődve Nelly.

– Miért sírsz? – lépett közelebb Panka.

A hableány szemügyre vette az érkezőket, aztán szomorú hangon válaszolt.

– Éppen előkészítettem a hangszeremet, hogy muzsikáljak a Tenger napján, de váratlanul rámtört egy vihar, és elszaggatta a hárfámon a húrokat. [...]

– Mutasd azt a hárfát – kérte Csiribí, mert arra gondolt, hátha a hajó megmaradt köteleiből készíthetne húrokat.

A hableány hangszere kecses és törékeny volt. Hajókötéllel nem lehetett megjavítani.

[...] Csiribí tanácstalanul nézett körül. Az esőfelhők közül visszanézett rá a délutáni nap.

– Nézzétek, szivárvány! – mutatta Nelly.

– Igen, ez az – szökkent a levegőbe Csiribí.

Bonifáccal a nyomában az égre szállt, egyenesen fel a szivárványig. Ott gyorsan elmagyarázták, mi történt. A szivárvány sejtelmes mosollyal hajtotta meg magát. Bonifác és Csiribí minden színből kihúzott egy leheletvékony szálat. Óvatosan feltekerték, és repültek vissza a szigetre. A tarka szálakat befűzték a hárfába, és jól megfeszítették. [...] A hableány ujjai végigfutottak a hangszeren. A sosem hallott hang szépségétől a tenger felszíne lúdbőrös lett, ragyogó szikrák táncoltak a hullámok tetején.

– Hadd tegyek értetek én is valamit! – mondta hálásan a hableány. – Mivel köszönhetném meg a segítséget?

– Adj egy kis innivalót – kérték a tündérek. – Minden vizünk a tengerbe veszett.

– Hát miért nem isztok tengervizet? – csodálkozott a hableány.

– Nagyon sós – magyarázta Nelly.

A hableány nem győzött álmélkodni. Hiszen a sellők csakis tengervizet isznak.

– Akkor hullassatok pár csepp könnyet – javasolta. – Ha lecsorog és összegyűjtitek, azt is megihatjátok.

– De hiszen a mi könnyünk is sós. Majdnem annyira, mint a tenger.

– Ó! – hitetlenkedett a hableány. – A mi könnyünk olyan édes, mint a forrásvíz.

– De hiszen akkor van mit inni! – kurjantott Bonifác, és a sziklarepedésben összegyűlt tavacskára mutatott. – Megihatjuk a te könnyeidet.

A hableány kagylókelyhet vett elő egy kőhalom mögül. Megmerítették a kis tóban, és mind a négyen jót ittak belőle. A legfinomabb nektárnál is jobb íze volt a sellőlány könnyeinek. [...]

– Már csak azt nem tudom, hogyan fogunk hazajutni – tűnődött Csiribí. – Se kormányunk, se evezőnk, se vitorlánk, ráadásul még be is sötétedett.

A hableány elűnődött, majd daloló hangján, a hableányok vízcsobogáshoz hasonló nyelvén kiáltott valamit társainak. Mindenfelől csilingelve, csobogva érkezett a válasz, és a hableány bátorító hangon így szólt:

– Üljetek be bátran a megkopasztott csónakba, és mutassátok az irányt, merre mennétek.

Bonifác, Csiribí és Panka tanácstalanul forgolódott, de Nellynek jó ötlete támadt.

– A parton áll a világítótorony. Annak fénye majd vezet minket.

Elbúcsúztak a hableánytól, és a hajóba telepedtek. Odafent a szigeten egymás után csendült fel újra sellők muzsikája. A tenger szelíden fodrozódott, aztán egy hullám felkapta, és a part felé repítette a tündércsónakot.

 **Bartos Erika: Frici, a cincér – részlet.** <http://www.bogyoesbaboca.com/mesek_.php?m=13b> [2013. 02. 01.] Nyári mesék – hangoskönyv

Babóca, a katicakislány és Bogyó a csigafiú egy szép tavaszi napon találtak egy gömbölyű gesztenyét.

– Labdázzunk vele! – kiáltotta Babóca.

Hamarosan arra jött a cincér.

– Beállhatok? – kérdezte.

– Persze – mondta Babóca, és átnyújtotta a cincérnek a labdát.

A cincérnek azonban új ötlete támadt.

– Építsünk kocsit! A gesztenye lehetne a kormány. [...]

– Ez pedig a pótkerék – mutatott lelkesen egy kerek fadarabot Bogyó.

– Ez lehetne a terepjáró szirénája – kiáltott Babóca.

– Jaj Babóca, a terepjárónak nincs is szirénája. Lámpák vannak a tetején – válaszolták undokul a fiúk. [...]

Bogyó dühösen rárivallt a kis katicalányra.

– Babóca! A lányok nem is értenek a kocsiépítéshez. Menj inkább, játssz valami mást!

Babóca elkeseredett. Szomorúan üldögélt a fűben, és sírdogált. Arra jött Pihe, a lepkekislány.

– Mi bajod, Babóca? – kérdezte.

– Bogyó és a cincér kiközösítettek a játékból. Azt mondták, hogy én nem értek a kocsiépítéshez.

– Ugyan már! – vigasztalta Pihe. – Mutassuk meg, hogy mi sokkal szebb kocsit tudunk építeni!

Pihe és Babóca faágakból, fadarabokból és farönkökből csodaszép kocsit építettek. Virágokkal fel is díszítették.

Eközben Bogyó és a cincér elkészültek a teherautóval.

– Holnap is találkozunk? – kérdezte Bogyó. – Építhetnénk rendőrautót, mentőt vagy tűzoltót!

– Sajnálom, Bogyó, de én holnap elutazom. Megyek is csomagolni – mondta Frici, a cincér, és faképnél hagyta a csalódott csigafiút.

Bogyó elkeseredett. Eszébe jutott Babóca, és elszégyellte magát.

– Nagyon csúnyán viselkedtem vele – gondolta magában. – Bocsánatot kell kérnem.

Babócának is eszébe jutott Bogyó.

– Hiányzik nekem – mondta Pihének.

Bogyó éppen ekkor talált rájuk, és megdöbbenve látta, milyen szép autót építettek a lányok.

– Sziasztok! – szólt Bogyó. – Nézd csak, Babóca, hoztam neked egy szép rózsát. Ne haragudj, hogy olyan csúnyán viselkedtem.

De Babóca sértődötten duzzogott.

– És a cincér? Mi van az újdonsült barátoddal? Meguntátok a kocsiépítést? Pedig biztosan sokkal ügyesebb, mint én.

– A cincér elutazott. És egyáltalán nem ügyesebb nálad. Ez a kocsi gyönyörű, Babóca. Kérlek, ne haragudj rám, fogadd el ezt a rózsát! Neked szedtem.

Babóca már nem duzzogott tovább, örömmel elfogadta a rózsát, és megbocsátott Bogyónak. [...]

 **Britt G Hallqvist: A lépcsőházban**. Tótfalusi István fordítása. Ami a szívedet nyomja, Móra kiadó, 1975

 **Ingrid Sjöstrand: A nénike a földszintről**. Tótfalusi István fordítása. Ami a szívedet nyomja, Móra kiadó, 1975 <http://www.mek.iif.hu/porta/szint/human/szepirod/vilagir/szived.hun> [2016.08.25.]

 **Alekszej Tolsztoj: Aranykulcsocska – részlet**, Burattino útban hazafelé két koldussal találkozik: Basilio kandúrral és Alisa rókával. Kerekes Elza fordítása. Generalpress, 2004

Burattino kora reggel átszámolta a pénzét: annyi aranya volt, ahány ujj van a kezén. Az öt arannyal a markában ugrándozva futott hazafelé. Közben harsány hangon énekelte:

– Veszek Carlo papának egy új zubbonyt, sok mákos süteményt, pálcikára erősített, kakas formájú nyalókát!

Alighogy a szeme elől eltűnt a bábszínház bódéja és a bódén lobogó zászlók, két szegény kéregetőt pillantott meg, akik csüggedten bandukoltak a poros úton: az egyik a három lábán bicegő Alisa róka volt, a másik Basilio, a vak kandúr.

Ez nem az a kandúr volt, amellyel Burattino tegnap az utcán találkozott, hanem egy másik, de szintén Basilio és szintén tarka csíkos. Burattino el akart haladni mellette, de Alisa róka kedvesen megszólította:

– Szervusz, kedves Burattino. Hova sietsz?

– Haza, Carlo papához.

A róka még hízelgőbben szólalt meg:

– Nem tudom, élve találod-e még szegény Carlót, a sok koplalástól és fagyoskodástól egészen legyengült.

– Ilyet láttál már? – Burattino kinyitotta a markát, s megmutatta az öt aranyat.

Amikor a róka meglátta a pénzt, ösztönösen utánanyúlt, a kandúr vak szeme egyszerre csak tágra nyílt, és mint két lámpa, zöldesen villogott.

– Te drága jó Burattino, mihez kezdesz ezzel a sok pénzzel?

– Zubbonyt veszek Carlo papának. Meg egy új ábécéskönyvet…

– Hohó, ábécéskönyvet? – mondta fejcsóválva Alisa róka. – Ez a tanulás semmi jóra sem fog vezetni. Én is bújtam a könyvet, és amint látod, ma három lábon járok.

– Micsoda? Ábécéskönyvet? – morogta Basilio kandúr, és dühösen fújt a bajuszába. – Emiatt az átkozott tanulás miatt vesztettem el a szemem világát.

Az út menti száraz ágon egy varjú ült. Sokáig hallgatta őket, majd így károgott:

– Ravasz, ravasz!

Basilio kandúr nagyot ugrott, leröpítette a varjút az ágról, és farktollainak felét kicibálta. Alig tudott a varjú Basilio karmai közül kiszabadulni. Ezután a kandúr ismét vaknak tettette magát.

– Miért bántottad a varjút Basilio? – kérdezte álmélkodva Burattino.

– Én nem látok. – válaszolt a kandúr–, s úgy rémlett, mintha ez kiskutya lett volna fán…

Hármasban indultak tovább. Megszólalt a róka:

– Te nagyon okos, nagyon bölcs vagy, Burattino! Szeretnéd-e, hogy tízszer annyi pénzed legyen, mint amennyi most van?

– Hát persze, hogy szeretném! S hogy kell azt csinálni?

– Mi sem egyszerűbb. Gyere velünk!

– Hová?

– Maflaországba.

Burattino gondolkozott, majd így válaszolt:

– Nem, én inkább hazamegyek.

– Kérlek, ahogy akarod, nem erőszakolunk – így a róka. – De te vallod kárát.

– De te vallod kárát – morogta a kandúr is.

– Saját magadnak ártasz – jelentette ki a róka.

– Saját magadnak ártasz – ismételte a kandúr.

– A te öt aranyad halom arannyá válnék.

Burattino megállt, és eltátotta a száját:

– Hazudsz!

A róka leült, és nyaldosni kezdte a szőrét.

– Én neked mindent megmagyarázok. Maflaországban van egy varázslatos mező, amelyet Csodamezőnek neveznek. Áss ezen a mezőn egy gödröt, és háromszor egymás után ismételd meg: „Kreksz, feksz, peksz”, tedd az aranyat a gödörbe, szórj rá földet, hintsd meg sóval, öntözd meg jól, és feküdj le aludni! Reggelre a gödör helyén kinő egy kis fa, amelyen a levelek helyén aranyat lelsz. Megértetted?

– Hazudsz! – válaszolta Burattino, s még ugrott is egyet.

– Gyere Basilio – mondta sértődötten a róka koma. – Ha nem hisz nekünk, hát ne higgyen.

– De hiszek! – kiáltotta utánuk Burattino. – Igyekezzünk Maflaországba!

 **P. L. Travers: A csudálatos Mary, Rossz kedd – részlet.** Benedek Marcell fordítása. Cicero, 2003

Nem sokkal ezután történt, hogy Michael egy reggel valami furcsa érzéssel ébredt föl. Mihelyt a szemét kinyitotta, tudta már, hogy valami baj van, csak abban nem volt egészen bizonyos, hogy mi a baj.

– Milyen nap van ma, Mary? – kérdezte, amint a takarót ledobta magáról.

– Kedd – mondta Mary. – Menj, és ereszd meg a fürdődet. Siess hát! – tette hozzá, mert Michael nem mozdult. Másik oldalára fordult, megint fejére húzta a takarót, s még erősebben elfogta az a furcsa érzés.

– Mit mondtam? – szólt Mary azon a hideg, tiszta hangon, amely mindig arra figyelmeztette a gyerekeket, hogy baj lesz.

– Nem megyek – mondta Michael, és hangja fojtottan hallatszott a takaró alól.

Mary lerántotta a takarót, és erősen ránézett.

– Nem megyek.

Kíváncsian várta, mitévő lesz most Mary, s meglepve látta, hogy szó nélkül bemegy a fürdőszobába, s maga fordítja meg a csapot. Amikor kijött onnét, Michael fogta a törölközőjét, és lassan bement. Először történt életében, hogy egészen egyedül fürdött. Ebből már tudta, hogy Mary haragszik rá, s csak ezért sem mosta meg a füle tövét.

– Kieresszem a vizet? – kérdezte tőle telhető nyers hangon.

Semmi válasz.

– Eh, bánom is én! – mondta Michael, s az a forró, nehéz dolog, ami benne volt, mind nagyobbra dagadt. – Azért se bánom!

Aztán felöltözött, s legjobb ruháját vette föl, pedig tudta, hogy az csak vasárnapra való. Aztán lement a földszintre, s a lépcsőn végigrugdalta a korlát rúdjait – tudta, hogy ezt nem szabad, mert az egész háznépet fölébreszti vele. Összetalálkozott Ellennel, a szobalánnyal, s amint elment mellette a lépcsőn, kiütötte kezéből a forró vizeskancsót.

– Jaj de ügyetlen vagy! – mondta Ellen, amikor lehajolt, hogy feltörölgesse a vizet. – Ez az apus borotválkozóvize.

– Készakarva tettem – mondta Michael nyugodtan.

– Készakarva? Készakarva? No, hát akkor igazán komisz kölyök vagy, s meg is mondom a mamádnak.

– Csak tessék – mondta Michael, és lement a lépcsőn.

Hát így kezdődött. Egész álló nap nem szakadt vége a rosszalkodásnak. Az a forró, nehéz érzés a belsejében kényszerítette, hogy szörnyű dolgokat kövessen el, mihelyt elkövette, remekül érezte magát, és újabb gonosztetten törte a fejét. [...]

A kerítés rúdjai közt megpillantotta Lark kisasszony Peti kutyáját, amint kényesen szagolgatta a szomszéd kert füvét, s kiválogatta a legfinomabb szálakat. Halkan odaszólt Petinek, a zsebéből egy kis kétszersültet adott neki. Amíg Peti a kétszersültet rágta, egy darab spárgával odakötötte a farkát a kerítéshez. Azzal elfutott. Még fülében csengett Lark kisasszony haragos, sértődött sikongatása, s a teste majd szétpattant annak a benne lappangó valaminek az izgató súlyától.

Apus dolgozószobájának ajtaja nyitva volt, mert Ellen éppen a könyveket porolta le. Így hát Michael itt is elkövetett valami titkos dolgot. Bement, leült apus íróasztalához, s apus tollával firkálni kezdett az itatósra. Egyszerre csak beütötte a könyökét a tintatartóba, felfordította, s a szék, az asztal, a töltőtoll és Michael legjobb ruhája tele lett nagy, szétfolyó kék tintafoltokkal. Szörnyű látvány volt, s Michael félni kezdett, hogy mi lesz ebből. De mégse bánta, ami történt, egyáltalán nem sajnált semmit.

– Bizonyosan beteg ez a gyerek – mondta Banks mama, amikor Ellen, aki hirtelen visszajött, s ott kapta Michaelt, beszámolt neki a fia legfrissebb kalandjáról. – Michael, most tüstént beveszed a csukamájolajat.

– Nem vagyok én beteg. Egészségesebb vagyok, mint te – mondta nyersen Michael.

– Hát akkor egyszerűen rossz vagy – mondta anyus. – S meg is büntetlek.

Öt perccel később Michael bizony ott állt tintafoltos ruhájában, a gyerekszoba sarkában, arccal a fal felé fordulva.

Jane megpróbált beszélni vele, amikor Mary nem nézett oda, de Michael nem válaszolt, s kinyújtotta rá a nyelvét. Amikor John és Barbara, a padlón mászkálva, belekapaszkodott a cipőjébe, s nagyot kacagtak örömükben, még el is rúgta őket magától. És egész idő alatt élvezte a rosszasságát, úgy ölelte magához, mint valami jó barátot, s nem törődött semmivel.

 **Fecske Csaba: Jó leszek.** <http://mek.oszk.hu/04200/04295/html/> [2013. 02. 01.]

 **Aranyosi Ervin: Manó mese – részlet***.* <http://versek.aranyosiervin.com/gyerekvers-verses-mese/mano-mese/> [2016.08.25.]

Erdő mélyén, vén tölgyfában,

földközeli, szép odvában,

kis manócska éldegélt.

Hablaty nevet adták néki,

mert annyit tudott beszélni,

állandóan csak beszélt.

Vagyis be nem állt a szája.

Más mit gondol? Fütyült rája!

Csak fújta, min esze járt.

[...]

Hablaty bizony önző módon

viselkedett mással, folyton.

Átgázolt a lelkeken.

Az erdő többi kis lakója

megunta a kelekótya

manó önző tetteit.

Úgy döntöttek hogy a rosszat,

aki mindenkit felbosszant,

hozzá méltón büntetik.

Megbeszélték, hogyha látják,

szó nélkül faképnél hagyják

elkerülik messzire.

Úgy is jól elvan magával,

barátkozzon a magánnyal,

s fájjon most az ő szíve.

[...]

Hablaty másnap mit sem sejtve,

Önmagával jól eltelve,

Járta kedvenc erdejét.

Látta Szurit szembejönni,

készült is már ráköszönni,

de a süni hopp, letért,

Így járt később Cinikével,

a gyors lábú kisegérrel,

mikor észre vette őt,

messze surrant mint egy árnyék,

szinte, mintha köddé válnék,

s nem volt ott, hol azelőtt.

Elkerülte minden állat,

szíve ezért nagyon fájhat,

ki meglátta menekült.

[...]

Miért kerüli minden állat?

– A válasz csak egyre várat, -

mi lehet az ok vajon?

[...]

Arra repült egy kis cinke,

kit úgy hívtak, hogy Picinke,

s megsajnálta a manót.

– Ne sírj, nincsen minden veszve,

tudok írt fájó sebedre!

– vigasztalta Hablatyot.

– Tudom, neked mit kell tenni,

s ismét tudjanak szeretni

barátként az állatok.

Rossz természettel megáldva,

Nem figyelsz a más szavára,

ennyi lehet rá az ok.

Nem csak rólad szól az élet,

mi eszedbe jut, elmeséled,

s nem hallgatsz meg másokat.

Kérlek, figyelj oda rájuk,

így lehetsz csak a barátjuk,

hadd meséljenek neked,

[...]

Mert ha odafigyelsz másra,

számíthatsz a barátságra,

s a legtöbbet éred el.

Hablaty tehát megfogadta,

a becsületszavát adta,

megváltozik, meg bizony.

Nem ismer rá a mamája

egyre több lesz a barátja

fontos lesz a jó viszony.

Figyelmes lesz és törődő,

büszke lesz rá ez az erdő,

vagyis hát az állatok.

Kíváncsian mindig kérdez,

s mindenkivel együtt érez:

– Mi újság van nálatok?

 **A. A. Milne: Micimackó**, Hatodik fejezet – részletek. Karinthy Frigyes fordítása. Móra Kiadó, 1979

*1. Micimackó összetalálkozik Fülessel a Százholdas Pagonyban, jókedvében énekelve.*

– Nagyon helyes – szólt Füles. – Te csak énekelj! Tralala. Örülj az életnek!

– Örülök is.

– Van, aki tud.

– Mi baj?

– Mi lenne?

– Olyan bánatos vagy.

– Bánatos? Miért lennék én bánatos? Születésnapom van. Az év legboldogabb napja.

– Születésnapod van? – mondta Mackó örömteljes meglepetéssel.

– Nagyon természetes. Nem látod? Nézd csak a sok születésnapi ajándékot, amit kaptam. – És gúnyosan kinyújtotta a lábát. – Látod? Mennyi torta meg töltött csokoládé.

Mackó jobbra nézett, aztán balra.

– Ajándék? Torta? Csokoládé? Hol?

– Hát nem látod?

– Nem én.

– Én se – mondja Füles. – Ez csak olyan tréfa volt. Vicc. Haha!

Mackó megvakarta a fejét, nem tetszett neki a dolog.

– De igazán születésnapod van? – kérdezte aztán gyanakodva.

– Bizony.

– Hát akkor – gratulálok. Még sok–sok születésnapot!

– Neked is, Micimackó.

– De nekem nincs születésnapom.

– Nincs is. Csak nekem van.

– Akkor hát miért gratulálsz nekem?

– Miért ne? Remélem, nem akarod magad rosszul érezni az én születésnapomon?

– Ó, akkor értem…

– Elég baj – mondta Füles most már végképpen letörve –, hogy én ilyen piszokul érzem magam a tulajdon születésnapomon. Se ajándék, se csokoládé, se torta gyertyával, még csak egy nyavalyás üdvözlő táviratot sem kaptam… Legalább más ne érezze rosszul magát, ez minden, amit várok.

Ez sok volt Micimackó gyenge szívének.

– Várj meg itt! – szólt gyorsan, sarkon fordult, s iszkolt haza, ahogy csak szusszal bírta; úgy érezte, akárhonnan, akárhogy, meg kell ajándékoznia valamivel szegény Fülest.

*2. Micimackó hazaszalad, hogy ajándékot hozzon Fülesnek, Éppen ott találja Malackát a háza előtt, és elmondja neki, milyen szomorú Füles. Malacka is elhatározza, hogy hazamegy ajándékért, egy léggömböt visz neki. Mackó kiválaszt egy csupor mézet, és elindul vele Füleshez.*

Malacka eltotyogott. Micimackó is elindult ellenkező irányba a mézescsuporral. Meleg nap volt, s az út hosszúnak tűnt. Felét se járta be, mikor valami cudar érzés kerítette hatalmába. A füle tövén kaparászott, valami az orrát csiklandozta, még a füle is viszketett tőle. Mintha valaki noszogatta volna belülről: „Na, Mackó, mi lesz?”

„Ejnye, ejnye – csóválta a fejét. – Nem tudtam, hogy ilyen hosszú ez az út…” – Így hát letelepedett, és levette a csupor fedelét. „Még jó, hogy ezt magammal hoztam – gondolta. – Sok mackót ismerek, akiben nem lett volna ennyi előrelátás, hogy efféle elemózsiát vigyen magával az útra.” – S már nyalogatta is a mézet, bedugva fejét a csuporba.

– Lássuk csak – mondta elégedetten, mikor az utolsó csöppet is felnyalta –, hova is indultam? Ahá, Füleshez. – Fürgén felugrott.

Aztán egyszerre csak eszébe jutott a dolog. Hiszen utolsó cseppig megette Füles születésnapi ajándékát! „Bosszantó! – csóválta a fejét. – Most mit tegyek? Valamit mégis kell kapnia tőlem!”

*Micimackó úgy dönt, hogy az üres csupor lesz az ajándék, és elviszi Bagolyhoz, hogy jókívánságot írasson rá.*

3. Míg ezek történtek, Malacka megjárta a lakását, el is hozta a léggömböt, amit Fülesnek szánt. Magához szorította, nehogy a szél elfújja, és sebesen futott, hogy előbb érjen oda, mint Micimackó. Szerette volna úgy feltüntetni a dolgot, mintha neki jutott volna először eszébe Füles születésnapja. S ahogy lihegve futott, lelki szemeivel előre gyönyörködött benne, hogy fog örülni Füles, még vigyorgott is hozzá a lelki szájával. Hát ahogy fut, megbotlik egy buckában, és orra esik…

Bang!!! … ??? \*\*\* !!!

Malacka feküdt a földön, és azon tűnődött, mi történt.

....

„Hát ez furcsa – gondolta. – De mi lehetett hát az a robbanás? Én csak nem szóltam akkorát, mikor elpuffantam?... És hol a léggömb? És mi ez a vacak, nyúlós rongydarab a kezemben? A léggömb!”

Jajjaj! – nyögött Malacka. – Ojjajajj… Hát most mit tehetek? Haza nem megyek most már, több léggömböm úgysincsen. És Füles talán nem is szereti a léggömböket annyira.

Így hát búsan tovább ballagott, és leért a folyópartra.

– Jó reggelt, Füles! – szólította meg az ünnepeltet. – Engedd meg, hogy születésnapod alkalmából üdvözöljelek – mondta Malacka. ....

– És… és ezt nekem mondod?

– Neked hát, Füles!

– És… és… az én születésnapomra célzol?

– Arra.

– Úgy érted… izé.., hogy nekem igazi születésnapom van?

– Úgy bizony, Füles, és én ajándékot is hoztam neked. .....

– Azért, mert … izé… nekem igazi születésnapom van?!

– Igen, Füles, és hoztam neked egy léggömböt.

– Léggömböt?! Azt mondtad: léggömböt? Azt a nagy buborékot gondolod, ami olyan színes, és fel szokták fújni?! Mulatság és öröm és vidulás… és ének, és tánc, hipp–hopp, hejehuja… azt akarod mondani?

– Azt, de attól tartok, illetve… illetve igazán sajnálom, Füles…de ahogy futottam hozzád a léggömbbel, orromra puffantam, és…

– Ó, ó, minő szerencsétlenség! Biztosan nagyon gyorsan futottál, Malacka. Remélem nem ütötted meg magad.

– Én nem … de… Füles, kérlek… a léggömb… az bizony szétpukkant.

Nagyon hosszú csend lett.

– Az én léggömböm? – mondta végre Füles.

Malacka csak bólintott szomorúan. ....

– Itt van a kezemben, láthatod. Engedd meg, hogy izé… szü…születésnapod al…alkalmából …a legme…melegebben.

És átnyújtotta Fülesnek a nedves rongydarabot.

4. Ekkor harsányan átkiabált valaki a folyó túlsó partjáról. Micimackó volt az.

– Sok szerencsét születésnapodra! – kiáltotta Micimackó, elfelejtve, hogy azt már mondta egyszer.

– Köszönöm, Mackó – rebegte Füles. – Nagyon, nagyon köszönöm.

– Egy kis ajándékot hoztam neked! – kiabált Micimackó izgatottan.

– Már megkaptam – mondta Füles.

Mackó átgázolt a folyón, egyenesen Füles felé tartott. Malacka leüld oldalt, kezébe temette a fejét, és szipogott.

– Nagyon praktikus csupor – mondta Mackó. – Tessék, itt van. És az van ráírva: „Sok hasonló boldog születésnapot kívánok, tisztelettel Micimackó.” Ez mind rá van írva. És mindenfélét lehet tartani benne. Tessék!

Füles, meglátván a csuport, egész izgatott lett.

– Nagyszerű! – mondta. – A léggömböm éppen belefér.

– Az nem, Füles – mondta Mackó. – A léggömbök sokkal nagyobbak, mint a csuprok. A léggömb arra való, hogy zsinegen tartsák…

– De az enyém nem olyan – mondta Füles büszkén.

– Ide nézz, Malacka! – És ahogy Malacka búsan felnézett, Füles óvatosan felemelte a nedves rongyot két fogával, óvatosan beleeresztette a csuporba: megint kivette, visszatette. Ezt többször ismételte.

– Így igen – mondta Micimackó. – Így belefér.

– Ugye? – dicsekedett Füles ragyogó arccal. – Úgy sétál ki meg be, ahogy akarom.

– Igazán örülök – mondta Mackó boldogan. – Mindjárt gondoltam, legjobb lesz, ha egy ilyen praktikus csuprot ajándékozok neked, amibe mindenfélét bele lehet tenni.

Malack fellélegzett.

– Látod, tőlem is kaptál valamit, amit ilyen szépen be lehet tenni a Praktikus Csuporba.

 **Siv Widerberg: Susanna.** **Siv Widerberg: Barátság.** Tótfalusi István fordítása. Ami a szívedet nyomja, Móra Kiadó, 1975

 <http://www.mek.iif.hu/porta/szint/human/szepirod/vilagir/szived.hun> [2016.08.25.]

 **Fecske Csaba: Félreértés**. <http://mek.oszk.hu/04200/04295/html/> [2016.08.25.]

 **Bálint Ágnes: Tavalyi bogáncs – részlet.** Bálint Ágnes: Mazsola, Holnap kiadó, 2004

Ha Mazsola sétálni ment Egérkével, többnyire csak bosszankodott. Az a szemfüles Egérke ugyanis mindig talált valamit útközben: hol egy szép, csíkos gerletollat, hol valami színes kavicsot, vagy olyan ágacskát, aminek manóformája volt. Mazsola sosem talált semmit.[...]

Egyszer azért Mazsolának is kedvezett a szerencse: az árokszélen tavalyi bogáncsot talált.

– Idenézz, mi van nekem! – mutatta Egérkének büszkén. Az meg csak fintorgott:

– Tavalyi bogáncs! Hiszen ez semmire sem jó! Nem lehet belől kosárkát készíteni, ez csak szemét!

– Dehogy szemét! – védte Mazsola a kincsét. – Jó ez is valamire!

– De mire?

Mazsola körülnézett. Az ám, mire jó a tavalyi bogáncs? Felettük lomhán szárnyalt az öreg varjú. Mazsola megörült.

– Nézd csak, Egérke! Ha ezzel a bogánccsal megdobom Varjú bácsit, beleragad a tollába!

Úgy is lett! A bogáncsgombolyag puhán repült, s úgy megakadt a vén varjú tolla között, hogy az mit sem vett észre.

– Milyen ügyes vagy! – mondta Egérke elismeréssel. – Röptiben eltaláltad!

Mazsola dagadó kebellel ment haza. Otthon azonban kellemetlen meglepetés fogadta: Varjú bácsi ott ült a kályha mellett, szárnya tollán a bogáncsgombolyaggal.[...]

– Nini! – mondta Manócska. – Mi az a gubanc a szárnyadon?

A vaksi varjú addig-addig nyújtogatta a nyakát, mígnem ő is felfedezte a tolla közé ragadt bogáncsot.

– No még ilyet! – károgta bosszúsan. – Hát ez meg hol akadhatott a tollamba? [...] Hernyó legyek, ha ezt a bogáncsot nem úgy dobták rám.

– Kik? – kérdezte Manócska tágra nyílt szemmel.

– Kik, hát várj csak… Ha jól meggondolom, más nem tehette, csakis azok a garázda mókusok ott az erdőszélen! [...]

Manócska összecsapta a kezét!:

– Micsoda időket élünk! Hogy ilyen megeshet! Szörnyűség, igazán szörnyűség!

[...] A varjú tűzbe vágta a bogáncsgombolyagot, és miután Manócskától elbúcsúzott, az ajtó felé indult. Ott azonban Mazsolába botlott.

– Hát te miért kuksolsz itt a küszöbön? – nézett rá meglepődve.

– Jaj, Varjú bácsi! – szepegett Mazsola. – Ne tessék a mókusokra panaszt tenni! [...] Tudom, hogy nem a mókusok dobták meg Varjú bácsit a bogánccsal.

A varjúnak tátva maradt a csőre.

– Nem a mókusok? Hát akkor ki?

– Valaki más – felelt Mazsola olyan halkan, mint az egércincogás. A vén varjú nem is értette.

– Tessék? – hajolt le Mazsolához kíváncsian. Manócska azonban, aki jobban hallott, no meg Mazsolát is közelebbről ismerte, közbelépett:

– Én már tudom, ki volt a tettes, Varjú koma! Majd beszélek a fejével, s biztos vagyok benne, hogy még egyszer nem fog bogáncsot hajigálni a tollad közé!

No, ebből már a vén varjú is szót értett. Ráhunyorgott Mazsolára, megsuhintotta kicsit a szárnyával, azután kiröppent az ajtón.

Nagy, nagy csend maradt utána. Olyan nagy csend, hogy Mazsola mukkanni sem mert. Csak nézett ijedten Manócskára. Az meg odament hozzá, és egy kemény barackot nyomott a feje búbjára.

– Ha még egyszer ilyet hallok rólad, nem engedlek többet sétálni – mondta szigorúan –, sem Egérkével, sem mással!

Mazsola lehajtotta a fejét. És egyszer csak Manócska simogató kezét érezte a tarkóján. Csodálkozva nézett fel. És mikor látta, hogy Manócska mosolyog, nem tudta, mit is gondoljon.

Manócska sietett megmagyarázni neki:

– A barackot a bogáncshajigálásért kaptad – mondta Mazsolának. – A simogatást pedig azért, mert nem hagytad, hogy a te turpisságodért mások szoruljanak.

 **Beney Zsuzsa: Hogyan vártalak?** Cérnahangra, Móra Kiadó, 1975

<https://www.mozaweb.hu/Lecke-OLV-Olvasokonyv_4-Beney_Zsuzsa_Hogyan_vartalak-102303> [2016.08.25.]

 **Ingrid Sjöstrand: Kicsit csak.** Tótfalusi István fordítása. Ami a szívedet nyomja, Móra Kiadó, 1975 <http://www.mek.iif.hu/porta/szint/human/szepirod/vilagir/szived.hun> [2016.08.25.]

 **Lukács Angéla: Csak egy van**. http://www.csibeszkemagazin.hu/index.php?blogmark=67 [2013. 02. 01.]

Sok – sok levél van a fán

mind hasonló forma.

Milliónyi levél közt

mégsincs két egyforma.

A földön sok – sok gyerek él

milliárd is megvan,

de az egész világon

belőlem csak egy van.

S ha egy nagy tér közepén

tenger sok gyerek állna,

közöttük az anyukám

mégis rám találna.

 **Bartos Erika: Apák**. Szivárványrímek, Apáczai Kiadó, 2011 <http://www.bartoserika.hu/kritikak/animaciok/apak> <http://dalokversek.hu/versek/versapak.htm> [2016.08.25.]

 **Tóth Krisztina: Lusták dala.** Szivárványrímek, Apáczai Kiadó, 2011 <http://koltogeto.blog.hu/2015/10/25/lustak_dala> [2016.08.25.]

 **Janikovszky Éva: Már iskolás vagyok – részlet***.* Móra Kiadó, 2004

Érdekes, de amióta iskolába járok, a felnőtteket egyetlen dolog érdekli. Mindenki megkérdezi tőlem:

– Aztán szeretsz-e iskolába járni?

Én először azt válaszoltam, hogy nem tudom. Akinek ezt válaszoltam, az összecsapta a kezét és egészen odavolt. Hogy miért nem szeretek iskolába járni? Talán nem szeretem a tanító nénit?

Pedig nem azt mondtam, hogy nem szeretek iskolába járni, csak azt, hogy nem tudom. Mert ez az igazság.

Van, amikor szeretek iskolába járni, és van, amikor nem. Amikor reggel kijövök a kapun és végigmegyek az utcán az iskolatáskával, és mindenki látja rajtam, hogy én már iskolás vagyok, akkor szeretek iskolába járni.

Amikor Klári néni olyat kérdez, amire senki sem tud felelni, csak én, akkor szeretek iskolába járni.

Amikor Panni néni engem kér meg, hogy énekeljem el szép hangosan a többieknek a Bújj, bújj zöld ág–ot, akkor szeretek iskolába járni.

Ha én hajítom a legmesszebbre a kislabdát, és a Magda néni azt mondja, ejha!, akkor szeretek iskolába járni. [...]

És akkor is szeretek iskolába járni, mikor a Klári néni felemeli a füzetemet és megmutatja a többieknek, hogy nézzétek, így kell ezt ügyesen megcsinálni!

Szóval sokszor szeretek iskolába járni, de van, amikor nem szeretek.

Amikor reggel csak az osztályban veszem észre, hogy otthon felejtettem a pálcikákat, akkor nem szeretek iskolába járni.

Amikor olyan sokáig kell egy helyben ülni, hogy a lábam már nem bírja, és elkezd magától dobogni a pad alatt, és rám szólnak, hogy ejnye Dani, akkor nem szeretek iskolába járni.

Amikor sehogy se akar vége lenni az órának, és muszáj egy picit harapnom az uzsonnámból, és a mögöttem ülő árulkodós rákezdi, hogy tanító néni kérem, a Dani megint eszik, akkor nem szeretek iskolába járni.

És ha a többiek nevetnek ezen, akkor pedig annyira nem szeretek, hogy majdnem sírok.

Meg olyankor sem szeretek iskolába járni, mikor véletlenül nem arra figyelek, amire kell, hanem arra, ami jobban érdekel, és a Piri néni rám szól, hogy ejnye Balázs, már megint nem figyelsz.

Piri néninek ugyanis egyáltalán nincs igaza, mert ha én véletlenül nem figyelek, az azért még nem *már megint,* és azonkívül Daninak hívnak. [...]

Hát ezért nem tudok én mit válaszolni arra, hogy szeretek-e iskolába járni.

1. **levél**

Kedves Barátom!

Egy kis faluban élek anyukával és apukával. Anyuka és apuka nem az igazi szüleim, hanem nevelőszülők. Az igazi apukámat nem ismerem, anyukám beteg, és mindig kórházban van. Őt néha meglátogatom. Anyukám nem tud gondoskodni rólam, sokáig gyermekotthonban laktam. Tavaly kerültem ide, nevelőszüleimhez. Itt jól érzem magam, igazi lakásunk van. Korábban nem is tudtam, hogy két testvérem van, nemrég ők is ideköltöztek. Anyukáéknak van két felnőtt gyereke, akik nem velünk laknak, de hétvégén meglátogatnak minket. Az iskolában jól tanulok, de nem szívesen barátkozom másokkal. Nagyon szeretem az állatokat. Igazából velük szeretek lenni, felnőtt koromban is velük akarok foglalkozni. Különösen a lovak érdekelnek. Még sosem ültem lovon. Nagyon szeretnék megsimogatni egy pónit. Van egy cicám, én etetem és játszom vele. Remélem, itt maradhatok a nevelőszüleimnél, együtt a testvéreimmel. Sanyi

1. **levél**

Kedves Barátom!

Egy lakótelepi ház nyolcadik emeletén élek családommal. A lakásunk elég kicsi, két szobánk van. Itt lakom szüleimmel, három testvéremmel, és velünk lakik a nagymamám is. Apukám dolgozik, sokszor éjjel is. Anyukám nem tud dolgozni, mert nagyon fáj a lába. A nagymamám segít főzni, mi gyerekek is sokszor megyünk a boltba, takarítunk, mosogatunk. Én vagyok a legidősebb, én megyek minden nap a húgomért az oviba, és iskola előtt el is viszem oda, és én kísérem az öcsémet is az iskolába. Szeretek az iskolában lenni, mert van néhány érdekes szakkör, de sajnos úszni és kosárlabdára nem tudok járni, mert azért fizetni kell. Tavaly nem tudtam elmenni az osztálykirándulásra sem. Elég jól tanulok, csak az informatika nem megy könnyen, mert nincs itthon számítógépünk. Szeretem a nyarat, mert meleg és sokáig világos van, sokáig lenn vagyunk a játszótéren. Télen már előfordult, hogy kikapcsolták a villanyt egy időre, mert nem tudtuk kifizetni a villanyszámlát. Akkor tévét sem tudtunk nézni. De ilyenkor társasjátékozunk az öcsémmel. Nagyon szeretnék eljutni egyszer a budapesti Állatkertbe. Még sosem jártam a fővárosban. Ha nagy leszek, elviszem a testvéreimet is. Ági